2,016 saman sepanjang Op Ambang Tahun Baharu di P. Pinang
Oleh SAFINA RAMLI

3 Januari 2023, 4:34 pm
GEORGE TOWN – Polis Pulau Pinang telah mengeluarkan sejumlah 2,016 saman sepanjang Op Ambang Tahun Baharu 2023 yang dijalankan dalam tempoh tiga hari bermula 30 Disember 2022 hingga 1 Januari lalu
Ketua Polis Negeri, Datuk Mohd. Shuhaily Mohd. Zain berkata, menerusi operasi itu juga sebanyak 146 buah kenderaan disita manakala tujuh individu ditahan atas pelbagai kesalahan.
Antara yang dikesan membabitkan kesalahan memandu dalam keadaan mabuk, menggunakan nombor pendaftaran palsu dan dadah.
“Op Ambang Tahun 2023 melibatkan 1,294 pegawai dan anggota memfokuskan kepada pencegahan jenayah dan samseng jalanan secara bersepadu dengan agensi lain.
“Bagi memastikan Tahun Baharu 2023 tidak dikotori dengan kegiatan samseng jalanan, polis bersama Jabatan Pengangkutan Jalan dan Jabatan Alam Sekitar mengadakan sekatan jalan bagi mengenal pasti pengguna jalan raya yang melanggar undang-undang,” katanya dalam sidang akhbar di Ibu Pejabat Polis Kontinjen (IPK) Pulau Pinang, di sini hari ini.
Menurut beliau, polis juga menjalankan operasi pencegahan jenayah di kawasan tumpuan ramai dan hasilnya 61 premis pusat hiburan dan 5,340 kenderaan telah diperiksa.

“Seramai 6,427 individu diperiksa dan diuji air kencing. Daripada jumlah itu, 71 individu ditahan kerana melakukan pelbagai kesalahan di bawah Akta Senjata Api 1971, Akta Racun, Akta Dadah Berbahaya,Akta Pertubuhan dan lain-lain,” katanya. – KOSMO! ONLINE


Pekerja asing maut jatuh ketinggian 70 meter
Oleh KHAIRUL MOHD. ALI

3 Januari 2023, 4:48 pm
JOHOR BAHRU – Seorang pekerja kontrak warga negara Nepal maut di tempat kerjanya selepas terjatuh daripada kawasan tinggi di sebuah tapak projek pembinaan, di sini semalam.
Jabatan Keselamatan dan Kesihatan Pekerjaan (JKKP) Johor dalam satu kenyataan memberitahu, kejadian itu berlaku pada pukul 10.21 pagi.
Menurut kenyataan tersebut, mangsa adalah seorang lelaki berusia 42 tahun.
“Hasil siasatan awal dijalankan mendapati mangsa merupakan pekerja subkontraktor yang dilantik bagi kerja-kerja membuka perancah di kawasan pembinaan berkenaan.
“Mangsa telah terjatuh dari ketinggian 70 meter, menyebabkan dia mengalami kecederaan parah dan disahkan meninggal dunia di tempat kejadian oleh pegawai perubatan yang hadir,” menurut kenyataan itu.
Tambah kenyataan tersebut, JKKP Johor telah mengeluarkan notis larangan serta-merta berkaitan aktiviti kerja memasang dan membuka perancah kepada pihak majikan termasuk arahan larangan kacau ganggu tempat kejadian.

“Siasatan lanjut akan dijalankan bagi mengenal pasti punca kemalangan dan pihak yang bertanggungjawab atas kemalangan tersebut. JKKP Johor akan mengambil tindakan perundangan terhadap pihak bertanggungjawab sekiranya didapati terdapat pelanggaran di bawah Akta Keselamatan dan Kesihatan Pekerjaan 1994.
“JKKP memandang serius setiap kemalangan yang berlaku terutamanya melibatkan pekerja mahupun orang awam. Majikan mempunyai kawalan penuh ke atas sebarang aktiviti di tempat kerja,” menurut kenyataan itu lagi.
Tambahnya, majikan bertanggunjawab mengenal pasti bahaya di tempat kerja sekali gus membuat penilaian risiko dan mengadakan kawalan di tempat kerja yang berkesan sebelum pekerja menjalankan aktiviti kerja.
“Ini bagi mengurangkan risiko ke atas pekerja dan mengelakkan sebarang kemalangan. Adalah menjadi tanggungjawab majikan untuk melaporkan kemalangan maut yang berlaku dengan serta-merta kepada JKKP dengan cara yang paling cepat.
“Kejadian seumpama ini boleh dielakkan jika majikan melakukan penaksiran dan kawalan risiko yang komprehensif mengikut kaedah dinyatakan dalam Garis Panduan Pengenalpastian Hazard, Penaksiran Risiko dan Kawalan Risiko (HIRARC),” tambah kenyataan itu. – KOSMO! ONLINE


Amaran ribut petir, hujan lebat beberapa negeri petang ini
Oleh MUHAMMAD NAJIEB AHMAD FUAD

3 Januari 2023, 5:19 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir serta hujan berterusan di kebanyakan negeri hingga 7 malam ini.
MetMalaysia melalui laman sesawangnya memberitahu, ia melibatkan 11 negeri iaitu di Perak, Kelantan, Terengganu, Pahang, Selangor, Wilayah Persekutuan (WP) Kuala Lumpur, WP Putrajaya, Negeri Sembilan, Johor, Sarawak dan Sabah.
“Ribut petir, hujan lebat dan angin kencang dijangka di negeri Perak adalah di Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar, Batang Padang dan Muallim manakala di Kelantan di Jeli, Kuala Krai dan Gua Musang.
“Di Terengganu melibatkan Hulu Terengganu, Dungun dan Kemaman, di Pahang pula melibatkan Jerantut, Maran, Kuantan, Pekan dan Rompin,” katanya.
Turut terlibat di Selangor iaitu di Hulu Selangor, Klang, Gombak, Petaling, Hulu Langat dan Sepang serta WP Kuala Lumpur dan WP Putrajaya.
Selain itu, selatan negara melibatkan Negeri Sembilan di dua daerah iaitu Seremban dan Port Dickson, manakala Johor di Segamat, Batu Pahat, Kluang, Pontian, Kulai dan Johor Bahru.

“Di Sarawak membabitkan Mukah (Mukah), Bintulu, Miri (Subis, Beluru, Miri dan Marudi) dan Limbang manakala Sabah di Pantai Barat (Putatan),” ujarnya.
MetMalaysia juga mengeluarkan amaran hujan berterusan tahap waspada dijangka berlaku di negeri Pantai Timur di Kelantan antaranya di Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai dan di Terengganu dikawasan Besut, Setiu, Kuala Nerus dan Kuala Terengganu, selama dua hari bermula Jumaat ini (6 Januari).
Manakala, hujan berterusan tahap waspada turut dijangka berlaku di negeri Sarawak dikawasan Kuching, Serian, Samarahan, Sri Aman (Sri Aman), Betong, Sarikei, Sibu (Sibu) dan Mukah (Tanjung Manis, Daro, Matu dan Dalat) serta Sabah di Sandakan (Telupid, Kinabatangan, Beluran dan Sandakan) dan Kudat hingga esok. – KOSMO! ONLINE


250 individu sertai konvoi RXZ tak lepas sambut tahun baharu di Thailand
Oleh ROSLIZA MOHAMED

3 Januari 2023, 3:52 pm
KOTA BHARU – Hasrat seramai 250 individu yang menyertai konvoi motosikal jenis Yamaha RXZ untuk menyambut tahun baharu 2023 di Thailand tidak kesampaian apabila mereka ditahan dalam dua operasi berasingan di Tumpat dan Rantau Panjang dekat sini semalam.
Kesemua yang terlibat dalam konvoi itu berusia dalam lingkungan 21 hingga 25 tahun diberkas anggota Jabatan Pengangkutan Jalan (JPJ) di dua lokasi tersebut kira-kira pukul 6 petang.
Pengarah JPJ Kelantan, Mohd. Misuari Abdullah berkata, kesemua mereka ditahan ketika melalui sempadan Malaysia-Thailand di negeri ini iaitu Kompleks Imigresen, Kastam, Kuarantin dan Keselamatan (ICQS) Pengkalan Kubor di Tumpat dan ICQS Rantau Panjang.
Menurutnya, sebanyak 350 notis saman dikeluarkan atas pelbagai kesalahan termasuk tiada lesen memandu, lesen kenderaan motor, perlindungan insurans dan ubah suai kenderaan tanpa kebenaran.
“Sebanyak 450 buah motosikal diperiksa manakala lapan buah motosikal disita mengikut Akta Pengangkutan Jalan 1987.
“Kesemua yang ditahan mengaku bahawa mereka akan bergerak ke Thailand untuk sambutan tahun baharu. Operasi ini dijalankan selepas operasi yang dilakukan pada malam ambang tahun baharu 2023 di negeri ini pada malam Sabtu lalu,” katanya ketika dihubungi Kosmo! hari ini.

Menurut Mohd. Misuari, menerusi maklumat orang awam, pihaknya turut mengesan beberapa lelaki memunggah motosikal dengan menaiki perahu ke negara jiran semata-mata untuk menyambut tahun baharu.
Katanya, JPJ akan melakukan operasi berterusan dengan membuat sekatan jalan raya dan penyamaran bagi mengesan penunggang motosikal melibatkan golongan muda yang melanggar Akta Pengangkutan Jalan.- KOSMO! ONLINE


Hanya PM layak jawab isu peruntukan Ahli Parlimen pembangkang – Shahidan
Oleh KOSMO!

3 Januari 2023, 4:05 pm
PETALING JAYA – Ahli Parlimen Arau, Datuk Seri Shahidan Kassim mahu Perdana Menteri menjelaskan isu Ahli Parlimen Pembangkang belum menerima peruntukan daripada kerajaan.
Bekas Menteri Wilayah Persekutuan berkata, Perdana Menteri, Datuk Seri Anwar Ibrahim sahaja yang layak menjawab isu berkenaan dan bukan individu lain termasuk Ahli Parlimen Hulu Langat, Mohd. Sany Hamzan.
“Saya tidak perlu mendengar penjelasan dari Ahli Parlimen Hulu Langat (Mohd. Sany Hamzan). Ini kerana saya merasakan penjelasan beliau sesuatu yang tidak layak.
“Saya hanya perlukan penjelasan daripada YAB Perdana Menteri. Selamat menjaga kesihatan dan semoga cepat sembuh Hulu Langat,” tulisnya di laman Facebook hari ini.
Terdahulu Mohd. Sany dalam satu kenyataan semalam menyanggah dakwaan Shahidan yang memaklumkan kerajaan bersikap tidak adil kerana tidak memberi peruntukan kepada Ahli Parlimen pembangkang.
Jelas Mohd. Sany, tindakan Shahidan itu berniat jahat serta bertujuan untuk ‘memancing’ bagi menekan kerajaan agar pembangkang diberikan peruntukan sama rata melalui Belanjawan 2023 yang akan dibentangkan nanti.

Mengulas lanjut, Shahidan mendakwa kebanyakan Ahli Parlimen pembangkang belum menerima peruntukan daripada kerajaan.
Ujar beliau, antara yang belum menerima peruntukan tersebut terdiri daripada Ahli Parlimen di negeri yang diterajui oleh Perikatan Nasional seperti Perlis, Kedah, Terengganu dan Kelantan.
Berdasarkan maklumat yang diperolehinya, semua Ahli Parlimen daripada kerajaan telah mendapat peruntukan.
“Saya menuntut hak kami sebagai Ahli Parlimen untuk diagihkan kepada rakyat. Jadi tidak wajar apabila duit kerajaan diedarkan secara tidak adil.
“Bersesuaian dengan manifesto Pakatan Harapan (PH) iaitu memberi peruntukan sama rata untuk semua Ahli Parlimen,” katanya. – KOSMO! ONLINE


Lelaki Siam ditemui tergantung dalam restoran
Oleh MUHAMMAD AYMAN GHAFFA

3 Januari 2023, 3:47 pm
KOTA BHARU – Seorang lelaki warganegara Thailand ditemui mati selepas dipercayai menggantung diri menggunakan wayar elektrik pada kipas di dalam sebuah restoran di Jalan Sri Cemerlang di sini semalam.
Mangsa yang berusia 31 tahun dijumpai kira-kira pukul 7.45 malam sebelum orang awam membuat panggilan telefon ke Bilik Gerakan Ibu Pejabat Polis Daerah Kota Bharu.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan di lokasi kejadian mendapati, mayat mangsa sudah berada dalam keadaan tergantung pada kipas dengan terdapat wayar pada lehernya.
Menurutnya, pemeriksaan awal terhadap tubuh badan mangsa tidak menemui sebarang kesan kecederaan lain selain kesan jerutan pada leher.
“Siasatan di restoran itu turut mendapati ia merupakan rumah kedai dua tingkat yang mempunyai tiga bilik tidur.
“Barangan milik mangsa juga tiada yang hilang dalam kejadian tersebut,” katanya dalam satu kenyataan hari ini.

Menurut Mohd. Rosdi, mayat lelaki itu dibawa ke Unit Forensik, Hospital Raja Perempuan Zainab II (HRPZ II) di sini dan proses bedah siasat siap dijalankan kira-kira pukul 1.45 pagi tadi.
Katanya, hasil bedah siasat mendapati kematian mangsa disebabkan kekurangan oksigen dalam badan.
“Mayat mangsa telah diuruskan oleh pihak forensik HRPZ II sebelum diserahkan kepada adik lelakinya untuk urusan pengebumian,” katanya.
Tambah Mohd. Rosdi, kes diklasifikasikan sebagai mati mengejut, namun siasatan lanjut berhubung kejadian itu masih diteruskan. – KOSMO! ONLINE


Annuar ambil tindakan undang-undang terhadap tiga individu memfitnahnya
Oleh KOSMO!

3 Januari 2023, 4:20 pm
PETALING JAYA – Bekas Ahli Parlimen Ketereh, Tan Sri Annuar Musa akan mengambil tindakan undang-undang terhadap tiga individu yang telah memfitnahnya berkaitan isu penjualan Menara Kuala Lumpur sebelum ini.
Menerusi satu hantaran di laman Facebook, Annuar berkata, tindakan tersebut diambil kerana kenyataan terbabit telah menjejaskan imej, reputasi serta memberi kesan mendalam kepada beberapa pihak termasuk dirinya.
“Setelah merujuk perkara tersebut serta meneliti secara mendalam bersama peguam, saya tiada pilihan melainkan mengarahkan peguam mengambil tindakan menurut jalur undang-undang terhadap tiga individu iaitu Adrian Lim Chee En, K. Pragalath Kumar dan Mohd. Razlan Rafii.
“Ada juga yang membuat posting tanpa mengemukakan identiti sebenar mereka dan pihak saya akan cuba untuk mengenal pasti mereka,” katanya.
Tambah Annuar, beliau juga telah menyerahkan kepada pasukan peguam untuk memulakan tindakan yang sesuai dan bertepatan dengan undang-undang sedia ada.
Mengulas lanjut, beliau berkata, sejak tercetus polimik berhubung Menara KL yang kononnya dijual senyap-senyap oleh Telekom Malaysia (TM), telah tersiar pelbagai kenyataan yang mengelirukan.

“Setiap perkara berbangkit, terutama yang melibatkan kepentingan rakyat dan negara perlulah disiasat dengan teliti oleh pihak berwajib.
“Semua pihak perlu memberikan kerjasama serta tidak mengganggu penyiasatan dengan menyebarkan fitnah dan berita palsu,”ujarnya.
Terdahulu, tular di beberapa blog tempatan tentang dakwaan terdapatnya skandal berhubung penjualan hak mengurus Menara KL secara senyap-senyap oleh TM kepada syarikat misteri yang dikatakan bermasalah iaitu Hydroshoppe Sdn. Bhd.
Menurut pendedahan tersebut, konsesi Menara KL dengan TM telah tamat sebelum Pilihan Raya ke-15 lalu dan perlu dipulangkan semua kepada kerajaan, namun tawaran telah dibuka kepada beberapa pihak lain bagi menguruskan menara tersebut.
Katanya, aset milik kerajaan itu sepatutnya perlu dipulangkan kepada kerajaan atau Kementerian Komunikasi dan Multimedia (KKMM) di bawah Annuar ketika itu. – KOSMO! ONLINE


Pengikut IG Al-Nassr naik 7.3 juta, jersi no. 7 laku keras
Oleh KOSMO!

3 Januari 2023, 3:55 pm
PETALING JAYA – Kelab bola sepak dari Arab Saudi, Al-Nassr ternyata sudah mengaut keuntungan hanya dalam beberapa hari selepas menandatangani bekas bintang Manchaster United, Cristiano Ronaldo.
Laman sosial Instagram kelab bola sepak itu sebelum ini hanya mencatatkan pengikut sekitar 860,000 sahaja, namun penambahan mendadak dicatatkan apabila memperoleh 7.3 juta pengikut sehingga hari ini.
Bukan itu sahaja, menurut laporan portal berita Arab News, jersi kelab tersebut juga dikatakan habis dibeli peminat selepas Ronaldo sah menggunakan jersi bernombor 7.
Bintang berusia 38 tahun itu melengkapkan rekod perpindahan ke kelab Arab Saudi itu baru-baru ini apabila menandatangani perjanjian selama dua tahun setengah.
Ronaldo bakal memperoleh £173 juta (RM921.6 juta) setahun sekali gus menyaksikannya muncul sebagai ahli sukan yang menerima gaji tertinggi dalam sejarah bola sepak.
Di kelab baharunya, Ronaldo akan memakai jersi bernombor tujuh, sama seperti yang dipakainya di Manchester United, Real Madrid dan Juventus. – KOSMO! ONLINE.


Perhimpunan Agung UMNO 11 hingga 14 Januari
Oleh ZULKIFLI MANZOR

3 Januari 2023, 4:10 pm
KUALA LUMPUR – Perhimpunan Agung UMNO (PAU) 2022 akan berlangsung di Pusat Dagangan Dunia Kuala Lumpur (WTCKL) di sini pada 11 hingga 14 Januari 2023.
Setiausaha Agung UMNO, Datuk Seri Ahmad Maslan berkata, turut dijadualkan berlangsung dalam PAU 2022 adalah Perhimpunan Agung Khas pada hari Jumaat.
“Perhimpunan Agung Khas pada hari Jumaat selepas ucapan dasar Presiden UMNO untuk meminda dua usul Perlembagaan UMNO.
“Satu usul berkenaan Ketua Penerangan Wanita, Pemuda dan Puteri bahagian UMNO akan menjadi perwakilan automatik dalam PAU.
“Satu lagi pindaan bersamaan Akta Lompat Parti. Sebelum ini elemen gugur jadi ahli UMNO tidak berkaitan sangat dengan akta itu,” katanya pada sidang media di Menara Datuk Onn di sini hari ini. – KOSMO! ONLINE


2 varian Covid-19 tular di China dikesan di Malaysia tahun lalu
Oleh KAMARIAH KHALIDI

3 Januari 2023, 3:58 pm
PUTRAJAYA – Dua varian Covid-19 iaitu BA.5.2 dan BF.7 yang menular di China ketika ini, telah dikesan berada di Malaysia pada Mac dan Ogos tahun lalu.
Ketua Pengarah Kesihatan, Tan Sri Dr. Noor Hisham Abdullah berkata, kemuncak penularan varian BA.5.2 adalah sekitar September hingga Oktober lalu dan banyak ditemui di negara seperti Afrika Selatan, England, China serta Amerika Syarikat.
“Ia telah dikesan di Malaysia sejak 16 Mac 2022. Sehingga 31 Disember 2022, data terkini mendapati 4,152 kes telah dijangkiti dengan BA.5.2. Kini prevalen varian ini semakin menurun di seluruh dunia.
“Bagi varian BF.7 pula, kemuncak penularan adalah pada Oktober 2022 dan ia banyak ditemui di negara seperti Belgium, England, Denmark dan juga China,” katanya dalam hantaran di Facebook hari ini.
Menurut beliau, varian BF.7 telah dikesan di Malaysia sejak 21 Ogos dan sehingga 31 Disember yang lalu, tiga kes telah dikesan dijangkiti dengan varian tersebut.
Jelas Dr. Noor Hisham, kes pertama dikesan pada 21 Ogos lalu yang merupakan kes jangkitan tempatan, manakala kedua pada 6 September lalu iaitu kes import jangkitan dari Turki.

“Bagi kes ketiga pada 7 Oktober lalu merupakan kes jangkitan tempatan,” ujarnya.
Semalam, media melaporkan setakat 31 Disember lepas, terdapat sejumlah 4,148 kes di negara ini yang dijangkiti varian BA.5.2 dan tiga kes dijangkiti BF.7.
Bagaimanapun, Dr. Noor Hisham berkata, belum ada data yang dapat mengaitkan peningkatan bilangan kes kemudaratan atau kematian dengan kedua-dua varian.-KOSMO! ONLINE


Melancong, mahu melihat dunia atau dunia melihat anda – Neelofa
Oleh NUR EMIRA SAIZALI

3 Januari 2023, 3:40 pm
PETALING JAYA – Selebriti popular Neelofa menasihatkan individu yang mengembara ke negara luar agar menikmati setiap momen dan bukannya untuk mencipta kandungan media sosial semata-mata.
Neelofa atau nama sebenarnya Noor Neelofa Mohd Noor, 33, turut mempersoalkan adakah tujuan melancong ingin meneroka negara lain atau mahu ‘dunia’ melihat mereka bercuti.
“Jadi, anda melancong untuk melihat dunia atau ingin dunia melihat anda?
“Rasai dan dan berseronoklah dengan setiap perkara di sekeliling anda. Bukan semua perkara tentang mencipta kandungan media sosial,” katanya dalam satu hantaran InstaStory semalam.
Tambah isteri kepada pendakwah bebas, Haris Ismail itu, keseronokan memuat naik semua perkara dalam media sosial hanyalah kegembiraan yang bersifat sementara.
Telah merasai semua pengalaman tersebut sebelum ini, dia juga menasihatkan agar berhati-hati dalam memuat naik setiap kandungan media sosial kerana perkara itu akan membuat penggunanya ketagih.

TANGKAP layar InstaStory Neelofa mengenai perkongsian pengalamannya tentang percutian.
“Jangan terpedaya dengan jumlah tanda suka dan tontonan kerana perkara itu hanya mengisi jiwa anda sementara sahaja dan membuatkan anda sentiasa menginginkannya.
“Berhati-hatilah dengan kandungan yang buat anda rasa puas dan bukannya tentang isi kandungan media sosial.
“Percayalah, saya telah mempelajari tentang semua perkara ini beberapa tahun sebelum ini,” ujarnya.
Pengacara Next To Neelofa itu bagaimanapun tidak merujuk atau menyatakan sebab berkongsi pengalamannya itu.
Sejak November tahun lalu, golongan selebriti popular seperti berlumba-lumba berkongsi foto percutian masing masing ke pelbagai lokasi di luar negara.
Antara yang dilihat bercuti ke luar negara ialah Rozita Che Wan, Fazura dan Datuk Seri Siti Nurhaliza. – KOSMO! ONLINE


Presiden FIFA berswafoto di tepi keranda Pele
Oleh KOSMO!

3 Januari 2023, 4:00 pm
SANTOS – Presiden Persekutuan Bola Sepak Antarabangsa (FIFA), Gianni Infantino bergambar swafoto bersama rakan dan keluarga Pele di sebelah keranda pemain bola sepak itu yang terbuka di bandar raya Santos semalam, lapor portal berita Daily Mirror.
Ketua FIFA itu adalah antara beribu-ribu orang yang melakukan perjalanan untuk melawat penyerang ikonik itu yang kerandanya ditempatkan sementara di padang kelab lamanya, Santos.
Bersama ketua-ketua konfederasi bola sepak Amerika Selatan dan Brazil, Infantino adalah antara tokoh pertama memberi penghormatan kepada Pele yang dianggap sebagai pemain bola sepak terhebat sepanjang zaman.
Pada Khamis lalu, Pele meninggal dunia di Hospital Sao Paulo ketika berusia 82 tahun berikutan penyakit kanser kolon yang dihidapinya sejak beberapa tahun kebelakangan ini.
Infantino kemudiannya boleh dilihat bersama sebilangan individu lain untuk berswafoto di sebelah keranda legenda bola sepak tersebut termasuk saudara perempuannya yang dipercayai berada dalam foto itu.
Ia berlaku selepas Ketua FIFA itu dilihat menenangkan balu Pele, Marcia Aoki dan anaknya Edinho.

Menurut Daily Mirror, portal berita tersebut difahamkan semua gambar tersebut diminta oleh keluarga atau rakan Pele yang hadir di majlis penghormatan terakhir itu.
Infantino juga membuat kenyataan mengejut apabila menyeru semua 211 persatuan bola sepak kebangsaan untuk menghormati Pele dengan menamakan semula stadium bola sepak sempena dengan namanya. – Agensi


Wanita itu wujud, bukan halusinasi – Bad Indigo
Oleh MOHAMMAD SHAHEMY AZMI

3 Januari 2023, 4:00 pm
PETALING JAYA – Bukan rahsia lagi apabila penyanyi Bad Indigo mendedahkan sedang mengenali hati budi seorang wanita yang masih dirahsiakan identitinya.
Namun, timbul tuduhan tidak enak apabila segelintir netizen mendakwa Bad atau nama lengkapnya Badrul Izhan Yeop Abdullah hanya berhalusinasi bahawa wanita yang dikatakan sedang bertakhta di hatinya itu sebenarnya tidak wujud.
Bad ketika dihubungi Kosmo! Online berkata, dia hairan tentang tuduhan yang dilemparkan netizen kepadanya kerana perbuatan mereka itu terang-terangan adalah fitnah dan berdosa.
“Ramai kata saya sedang berilusi. Kononnya saya ada teman wanita, sedangkan hakikatnya tiada. Kenapalah netizen terlalu ramai mahu mengumpul dosa?
“Mungkin sebab mereka mahu beri saya pahala,” katanya.
Ujar penyanyi berusia 47 tahun itu lagi, dia juga bimbang tentang netizen kerana mereka yang menuduhnya dengan tuduhan tidak berasas itu bakal terpalit dengan fitnah, satu perbuatan berdosa yang lebih daripada membunuh.

“Dah teruk sangat netizen sekarang. Mereka punya andaian itu buatkan saya risau sebab tuduhan mereka itu boleh dijadikan fitnah. Jadi bila sudah fitnah, carilah saya dekat padang Mahsyar (akhirat) nanti,” ujarnya.
Ketika disoal sama ada dirinya menyesal kerana berkongsi rasa bahagianya secara terbuka, Bad mengakui tiada sekelumit pun rasa terkilan atas apa yang dia lakukan kerana itu adalah haknya untuk berkongsi rasa gembira.
“Saya tidak kesal. Sebab Instagram saya adalah hak saya, bukan mereka (netizen) yang punya. Apa yang saya kongsikan itu adalah hak saya.
“Memang netizen punya hak untuk komen, tapi komenlah perkara yang tidak mendatangkan dosa. Tapi saya tidak kisah, sebab saya yang akan mendapat pahalanya. Teruskanlah,” tegas Bad.
Kelmarin Bad ada berkongsi foto sebahagian wajah wanita misteri yang kini sedang dikenalinya dalam Instagram bersempena tahun baharu 2023.
Namun, kewujudan wanita itu diragui sehingga netizen menuduh Bad sedang berhalusinasi. Perkara itu dimaklumkan Bad menerusi sebuah hantaran dalam Instagramnya.
“Assalamualaikum semua. Terasa nak sampaikan lagu ni. Khas untuk seseorang itu. Dia wujud tau, bukan angan-angan,” tulis Bad.
Untuk rekod, Bad mendirikan rumah tangga buat kali kedua dengan penyanyi Ashira pada 11 Mac 2021 selepas mereka mula rapat ketika bergelar peserta Gegar Vaganza musim ketujuh (GV7).
Tetapi selepas tiga bulan mendirikan rumah tangga, pasangan itu diduga dengan masalah kesihatan Bad yang menghidap diabetes sehingga perlu memotong semua jari kaki kirinya.
Jodoh tidak panjang, mereka mengesahkan sudah bercerai pada 23 Jun lalu tanpa berkongsi lanjut punca perpisahan tersebut. Mereka tidak dikurniakan cahaya mata. – KOSMO! ONLINE


Wartawan Syed Fawad telah dihantar pulang ke Pakistan- Saifuddin
Oleh TUAN NURHIDAYAH TUAN AB.GHANI

3 Januari 2023, 3:00 pm
KAJANG -Kementerian Dalam Negeri (KDN) hari ini mengesahkan bahawa wartawan warga Pakistan yang hilang sebelum ini, Syed Fawad Ali Shah telah dihantar pulang ke Pakistan pada Ogos tahun lalu.
Menteri Dalam Negeri, Datuk Seri Saifuddin Nasution Ismail memaklumkan perkara ini dalam sidang media selepas melakukan lawatan rasmi ke Jabatan Penjara Malaysia, di sini, hari ini.
Beliau berkata, kerajaan Malaysia menerima permohonan rasmi daripada Kedutaan Pakistan bagi mengesan serta menghantar pulang Syed Fawad pada Ogos.
“Permohonan kerajaan Pakistan terhadap kerajaan ketika itu, bukan kerajaan sekarang (Kerajaan Perpaduan), ini dibuat lebih awal pada Ogos, jadi itu faktanya.
“Bertindak atas permintaan yang dibuat melalui saluran diplomatik itu, kerajaan pada ketika itu berjaya mengesan Syed Fawad pada minggu ketiga bulan Ogos.
“Wartawan berkenaan sudah dihantar pulang ke Islamabad. Saya boleh mengesahkan perkara ini berdasarkan rekod rasmi serta tindakan yang kita buat, bersesuaian dengan permintaan oleh Kerajaan Pakistan terhadap beliau,” katanya.

Dalam pada itu, Saifuddin berkata, kerajaan Pakistan memperkenalkan Syed Fawad sebagai bekas anggota polis yang mempunyai beberapa kes disiplin.
“Sumber ini diperoleh dari kerajaan Pakistan sendiri. Bagaimanapun, beliau mempunyai keupayaan menulis yang baik dalam bentuk penulisan yang menegur atau mengkritik sehingga digambarkan sebagai seorang wartawan.
“Kalau ikut kenyataan rasmi kerajaannya, beliau pernah menjadi anggota polis di Pakistan,” jelasnya.
Terdahulu, isteri wartawan berkenaan merayu kepada Perdana Menteri, Datuk Seri Anwar Ibrahim untuk campur tangan dalam mencari suaminya yang hilang di Malaysia sejak 23 Ogos lalu dan mendapati pelbagai perkara yang mencurigakan berkaitan penghantaran pulang suaminya ke negara asal. -KOSMO! ONLINE.


Empat mayat ditemui selepas kapal layar hanyut secara misteri
Oleh KOSMO

3 Januari 2023, 3:27 pm
BANGKOK – Empat mayat ditemui selepas sebuah kapal layar sepanjang 64.37 meter (m) dicuri dan hanyut secara misteri dengan sendirinya di Thailand, lapor akhbar Daily Star semalam.
Sekitar seminggu lalu, seorang lelaki Jerman bernama Marco Ceferin melaporkan kapal layarnya yang dinamakan Marco Polo hilang dari tambatan di pantai Nai Harn, Phuket.
Imej sistem televisyen litar tertutup (CCTV) menunjukkan tiga orang menaikinya sekitar pukul 8 pagi (waktu tempatan) pada 28 Disember tahun lalu dan ia kemudian kelihatan hanyut dengan sendiri  tanpa sesiapa pun mengendalikannya.
Laporan media tempatan mendakwa kapal layar itu mengheret sauh dan hanyut ke arah Kepulauan Nicobar yang terletak berdekatan.
Bagaimanapun, empat mayat telah ditemui di Kepulauan Ko Racha Noi yang sangat dekat dengan tempat kapal layar itu ‘terlepas’ dari tambatannya.
Penemuan itu dibuat sekitar pukul 12.35 tengah hari (waktu tempatan), hanya 24 jam selepas seorang nelayan tempatan, Apiwat Konsgawat menemui dua mayat di pulau lain yang berhampiran.

Pusat Perintah Penguatkuasaan Maritim Thailand (ThaiMECC 3)  menemui semua mayat tersebut sejurus selepas itu dengan pekerja-pekerja penyelamat dan pegawai-pegawai menaiki bot yang terletak kira-kira 300 meter jauhnya tidak lama kemudian.
Tidak jelas sama ada Marco Polo adalah kapal layar yang telah ditemui itu.
Namun, ia adalah satu-satunya kapal layar yang dilaporkan hilang sejak kebelakangan ini. – Agensi


MTUC bidas tindakan LHDN tamatkan khidmat 958 pekerja kontrak berpengalaman
Oleh AMREE AHMAD

3 Januari 2023, 3:38 pm
PUTRAJAYA – Lembaga Hasil Dalam Negeri (LHDN) ditempelak kerana mengambil lebih 700 pekerja baharu yang berstatus tetap dan tergamak membuang staf kontrak yang berpengalaman luas.
Setiausaha Agung Kongres Kesatuan Sekerja Malaysia (MTUC), Kamarul Baharin Mansor berkata, agensi itu sepatutnya mengutamakan pekerja tidak tetap yang berpengalaman.
Sebahagian besar kakitangan terbabit malahan ada berkhidmat lebih 10 tahun dan tidak perlu pun dilatih semula kerana sudah mahir dengan sistem kerja LHDN yang kompleks.
“Saya dimaklumkan LHDN boleh ambil pula lebih 700 staf baharu sebagai pegawai tetap walhal mereka pernah ada kata tidak perlu ramai pekerja lagi,” katanya kepada pemberita.
Terdahulu, beliau menyaksikan penyerahan surat ‘Rayuan Untuk Sesuap Nasi’ kepada Setiausaha Politik Kanan Perdana Menteri, Datuk Seri Shamsul Iskandar Md. Akin di sini hari ini
Memorandum itu disampaikan oleh bekas Pemangku Presiden MTUC, Datuk Abdullah Sani Abdul Hamid yang hadir mewakili pemimpin blok berkenaan, Mohd. Effendy Abdul Ghani.

Ia diserahkan susulan isu penamatan seramai 958 petugas kontrak LHDN gred 21 pada 31 Disember lalu selepas rundingan terakhir pihak kesatuannya tiga hari sebelum itu gagal.
Badan berkanun tersebut dalam reaksi balasnya pada 29 Disember lalu memberikan alasan kononnya pembuangan itu perlu dilaksanakan kerana isu peralihan kepada fasa digitalisasi.
Mengulas lanjut, Kamarul Baharin membidas alasan diberikan LHDN itu kerana proses transformasi pendigitalan agensi berkenaan sudah lama dilakukan dan bukannya baharu.
“Jika ini dalih mereka, bagaimana pula sempat lagi ditawar jawatan tetap kepada ratusan staf baharu dengan gaji lebih besar berbanding staf kontrak yang dibuang itu?” soalnya.
Justeru, beliau berharap Perdana Menteri, Datuk Seri Anwar Ibrahim yang juga Menteri Kewangan dapat segera campur tangan membantu nasib ramai bekas pekerja terbabit. – KOSMO! ONLINE


Peribahasa DBP perli kekalahan Liverpool
Oleh KOSMO!

3 Januari 2023, 3:19 pm
PETALING JAYA- Peribahasa yang dikeluarkan di hantaran Facebook Dewan Bahasa Dan Pustaka (DBP) hari ini bagaikan memerli kekalahan pasukan bola sepak terkemuka England, Liverpool.
Peribahasa ‘Jangan merempuh sarang lebah’ yang membawa maksud bahaya jangan dicari yang digunakan DBP seakan-akan memerli pasukan bola sepak itu yang kalah dalam pertembungan liga dengan pasukan belasahan Brentford awal pagi tadi.
Brentford terkenal dengan gelaran pasukan ‘lebah’ kerana menggunakan haiwan itu sebagai maskot mereka sejak kelab dari barat London itu ditubuhkan sejak 1800-an.
Pada perlawanan Liga Inggeris (EPL) awal pagi tadi, Liverpool menerima kekalahan tiga gol berbalas satu menyaksikan pasukan bimbingan Jorgan Kloop itu masih sukar merebut slot ke Liga Juara-juara Eropah musim depan.
Rata-rata orang ramai juga turut geli hati dengan hantaran peribahasa yang dimuatnaik oleh agensi bahasa itu hari ini.
“Laju admin DBP buat kerja, mesti penyoko g Liverpool tengah tidak puas hati dengan DBP hari ini,” jelas seorang pengguna Facebook.

“Sabar lah, betul la tu sarang tebuan jangan diganggu, kan dah bengkak muka kena tiga sengatan pagi tadi,” jelas Ashraff Mahmud. – KOSMO! ONLINE.


Tabiat kunyah ais batu punca gigi retak
Oleh KOSMO!

3 Januari 2023, 2:41 pm
PETALING JAYA- Gigi retak dan pecah sehingga mengakibatkan kesakitan yang melampau boleh disebabkan oleh ketagihan mengunyah ais batu yang berpanjangan.
Menurut perkongsian @drdzatulhelmi di akaun TikToknya, istilah bagi mereka yang suka mengunyah ais adalah Pagophagia.
Jelasnya, tabiat mengunyah ais boleh disebabkan oleh beberapa keadaan. Antaranya ialah anemia iaitu orang yang kekurangan zat besi dalam badan.
“Pesakit yang ada anemia boleh banyakkan makan makanan yang mengandungi zat besi atau ambil juga supplemen tambahan. Boleh dapatkan nasihat pakar.
“Yang kedua tabiat ini boleh disebabkan oleh masalah mental dan pesakit digalakkan untuk berjumpa dengan pakar terapi.
“Sebab lain adalah memang tabiat seseorang itu yang ketagih mengunyah ais. Kalau nak sangat kunyah ais, cuba pilih ais batu yang kecil, yang mudah pecah atau mengunyah benda lain seperti biskut,” katanya di dalam video tersebut.

Tambahnya, mereka yang ketagih mengunyah ais sememangnya memerlukan azam yang sangat tinggi untuk berhenti.
Tinjauan Kosmo! di ruangan komen mendapati ramai yang berdepan dengan situasi yang sama namun tidak dapat berhenti daripada melakukan tabiat itu.
“Betul tu.. dulu kuat kunyah ais batu. Tahu-tahu tengah kunyah nasi, gigi hancur,” komen seorang netizen.
“Sama macam gigi saya, kena cabut sebab terbelah dua macam dalam video ini. Saya memang kunyah ais batu, jadi tabiat dulu. Sekarang alhamdulillah dah berkurang sikit,” komen netizen yang lain pula.
Sehingga kini, video tersebut telah mendapat 3.3 juta tontonan, 107,600 tanda suka dan 8,505 perkongsian. – KOSMO! ONLINE


Melaka wajibkan pelitup muka jika kes Covid-19 meningkat
Oleh DIYANATUL ATIQAH ZAKARYA

3 Januari 2023, 3:22 pm
MELAKA – Melaka akan menguatkuasakan semula pemakaian pelitup muka sekiranya kes Covid-19 direkodkan kembali meningkat di negeri ini.
Pengerusi Jawatankuasa Kesihatan dan Anti Dadah Melaka itu, Dr. Muhamad Akmal Saleh berkata, pemantauan selama 14 hari akan dilakukan bermula hari ini sebelum prosedur operasi standard (SOP) itu dilaksanakan.
“Pihak kerajaan negeri mengambil maklum dan memandang serius dengan pertambahan bilangan kes Covid-19 di seluruh dunia.
“Kami akan memantau dalam tempoh dua minggu ini dan jika penularan kes meningkat naik, kita tidak akan teragak-agak untuk menguatkuasakan semula pemakaian pelitup muka di tempat tertutup dan orang ramai,” katanya.
Beliau berkata demikian dalam satu kenyataan akhbar dikeluarkan di sini, hari ini.
Mengulas lanjut, beliau berkata, justeru pihaknya memohon orang ramai termasuk pelancong yang datang ke negeri ini untuk memakai pelitup muka sebagai langkah pencegahan awal.

“Kita sarankan orang ramai untuk memakai pelitup muka untuk mencegah penularan Covid-19 ini.
“Mereka yang masih belum mengambil suntikan vaksin dos penggalak pula dinasihatkan untuk berbuat demikian dan pastikan tidak menjadi penyebar virus berkenaan,”katanya.


Tanah Runtuh: Anak, menantu dan 2 cucu mati, tahun baharu suram
Oleh ISKANDAR SHAH MOHAMED

3 Januari 2023, 3:31 pm
SABAK BERNAM – Sambutan Tahun Baru Cina tahun ini nyata suram buat keluarga mendiang empat beranak yang terkorban dalam tragedi tanah runtuh di tapak perkhemahan Father’s Organic Farm di Batang Kali, Hulu Selangor bulan lalu.
Tragedi pada 16 Disember itu meragut nyawa Gain Choo Yin, 35, dan suaminya, Wong Kim Yap, 34, serta dua anak mereka iaitu Wong Hao Yee, 6, dan Wong Zi Hang, setahun. Mereka ditemui dalam keadaan  tertimbus di lokasi kejadian.
Ibu mendiang Choo Yin, Beh Su Lee, 59, berkata, kehilangan empat insan tersayang dalam sekelip mata masih dirasai keluarganya sehingga kini.
“Tahun baharu kali ini amat berbeza apabila anak perempuan saya, menantu dan dua cucu tidak bersama kami buat selama-lamanya.
“Saya tidak menyambut perayaan itu kerana masih bersedih dengan kehilangan Choo Yin yang tinggal bersama sejak kelahiran anak pertamanya (Hao Yee),” katanya sebak ketika ditemui di kediamannya di Taman Mutiara di sini, hari ini.
Menurut wanita itu, Choo Yin tinggal bersamanya manakala menantunya, Kim Yap yang bekerja sebagai tukang masak pula menetap di Kuala Lumpur.

Cerita Su Lee, perasaannya mula tidak tenang apabila mengetahui anak perempuannya mengikuti perkhemahan tersebut di Batang Kali.
“Saya cuba menghubungi dan menghantar WhatsApp kepada Choo Yin, namun tiada balasan dan mula mengesyaki mungkin ada sesuatu yang berlaku.
“Luluh hati saya selepas mengetahui mereka antara mangsa yang terkorban dalam kejadian tanah runtuh dan terus menangis,” ujarnya.
Tambah beliau, kehilangan empat beranak itu memberi kesan mendalam apatah lagi dua cucunya itu dijaga sejak mereka lahir.
“Jika teringatkan mereka, saya akan kehilangan selera makan dan sukar melelapkan mata. Saya masih terbayangkan dua cucu bermain di halaman rumah. Ia membuatkan saya tidak kuat,” katanya.
Sementara itu, Pengurus Pejabat Pertubuhan Keselamatan Sosial (Perkeso) Tanjong Karang, Roseman Muhamad Damanhuri memberitahu, waris keluarga mendiang Choo Yin layak menerima Faedah Pengurusan Mayat (FPM) sebanyak RM2,000 dan Pencen Penakat berjumlah RM295.24 setiap bulan.
“Mendiang layak menerima pencen penakat selepas memenuhi syarat kelayakan penuh apabila mula mencarum dengan Perkeso pada tahun 2010.
“Walaupun mendiang tidak lagi bekerja sejak 2015, namun hasil semakan mendapati beliau layak menerima bantuan berkenaan,” katanya. – KOSMO!ONLINE


Sektor pendidikan TVET akan terus diperkasa – Ahmad Zahid
Oleh KOSMO!

3 Januari 2023, 2:50 pm
PETALING JAYA – Timbalan Perdana Menteri, Datuk Seri Ahmad Zahid Hamidi menyambut baik hasrat Majlis Professor Negara (MPN) yang mahu sektor Pendidikan Teknikal dan Latihan Vokasional (TVET) terus diperkasa.
Beliau yang juga Menteri Kemajuan Desa dan Wilayah berkata, TVET sebagai sebuah agensi di bawah kementerian itu akan terus diupayakan selaras dengan pembangunan negara.
“Saya menyambut baik cadangan yang diberikan (MPN) dan akan memastikan agensi di bawah Kementerian Kemajuan Desa dan Wliayah (KKDW) akan terus diupayakan khususnya dalam sektor TVET,” katanya dalam satu kenyataan di laman Facebook hari ini.
Terdahulu Ahmad Zahid memaklumkan, beliau telah dikunjungi delegasi dari MPN yang diketuai oleh Pengerusinya, Prof. Datuk Dr. Shamsul Amri Baharuddin.
Jelas beliau, dalam sesi kunjungan lebih dua jam itu, pelbagai perkara dan sisi kerjasama telah diatur antara kedua-dua pihak.
“Pastinya, dengan kepakaran ilmuan dan kluster yang wujud di bawah MPN, banyak data, kajian, penyelidikan dan idea yang mampu diangkat untuk pembangunan negara bangsa.

“Saya juga mengajak para ilmuan yang bernaung di bawah MPN, turut bersama dalam membantu dan memberikan kepakaran mereka dalam isu kos sara hidup demi kesejahteraaan rakyat,” ujarnya.
Pada masa sama, Ahmad Zahid berharap sesi perkongsian dan meraikan pendapat dari para ilmuan ini akan terus diadakan.
Ini kerana kata beliau, pertemuan seumpama itu adalah satu ‘koridor baharu’ dalam usaha mendapatkan input terbaharu yang diperlukan di dalam memastikan dasar pentadbiran negara sentiasa memenuhi aspirasi rakyat.-KOSMO! ONLINE


Tanah runtuh: 25 kaunselor bantu pulih emosi warga SJKC Mun Choong
Oleh ALWANI ZAFIRAH

3 Januari 2023, 2:47 pm
KUALA LUMPUR – Seramai 25 orang kaunselor telah ditugaskan di Sekolah Jenis Kebangsaan Cina (SJKC) Mun Choong di sini hari ini bagi membantu memulihkan emosi warga sekolah yang terkesan dengan tragedi tanah runtuh di tapak perkhemahan Father’s Organic Farm, Batang Kali, 16 Disember lalu.
Timbalan Menteri Pendidikan, Lim Hui Ying berkata, 25 kaunselor tersebut dibahagikan kepada empat kelas untuk menjalankan tugas bimbingan masing-masing.
“Empat kelas yang dikenal pasti itu merupakan murid-murid yang diajar oleh enam guru yang terkorban dalam tragedi tanah runtuh itu.
“Bantuan dan bimbingan kaunselor ini juga bertujuan memastikan pengajaran dan pembelajaran (PdP) di sekolah dapat berjalan seperti biasa menjelang sesi persekolahan 2023 ini,” katanya kepada pemberita selepas selesai membuat lawatan ke SJKC Mun Choong pagi tadi.
Tambah beliau lagi, Kementerian Pendidikan Malaysia (KPM) sentiasa terbuka untuk menerima segala permohonan bantuan sama ada dari segi bimbingan mahupun kewangan daripada pihak SJKC Mun Choong dalam menampung keperluan semasa sekolah.
“Setakat ini, KPM dan SJKC Mun Choong mempunyai hubungan rapat dan apa-apa keperluan dari segi bimbingan, kewangan daripada guru besar sekolah, kita (KPM) akan berikan sebaik mungkin bantuan,” ujarnya.

Terdahulu, Kosmo! melaporkan seramai 92 mangsa terlibat dalam insiden tanah runtuh di Batang Kali yang mengorbankan 31 nyawa, manakala 61 orang terselamat.
Daripada jumlah tersebut 26 orang peserta perkhemahan dari SJKC Mun Choong dan hanya enam daripadanya adalah guru, selebihnya merupakan ahli keluarga, kenalan, pengusaha kantin serta pekerja.
Dalam perkembangan lain, Hui Ying yang juga Ahli Parlimen Tanjong berkata, KPM akan mengadakan perbincangan bersama dengan Menteri Pengangkutan, Anthony Loke bagi mengenal pasti solusi berkaitan isu kenaikkan harga tambang bas sekolah.
“Saya akan berbincang terlebih dahulu dengan Menteri Pendidikan, Fadhlina Sidek dan kemudian kita (KPM) pasti akan berbincang pula dengan Menteri Pengangkutan untuk melihat bagaimana menangani perkara ini (isu kenaikkan harga tambang bas sekolah).
“Buat sementara, kita mesti buat rundingan untuk untuk tahu lebih,” katanya. – KOSMO! ONLINE


Syafiq Kyle hadiahkan Vellfire buat keluarga
Oleh MOHD. HAIKAL ISA

3 Januari 2023, 3:01 pm
PETALING JAYA – “Saya tak nak komen tentang beli Vellfire untuk keluarga itu sebab dah lama. 4 bulan lepas.”
Itu komen pelakon Syafiq Kyle atau nama sebenarnya, Mohd. Syafiq Shamim Abdul Razak tentang sebuah video tular dalam TikTok dirinya menghadiahkan kenderaan pelbagai guna (MPV) jenis Toyota Vellfire buat orang tuanya.
Kata Syafiq, 30, kalau melakukan sesuatu kebaikan adalah lebih baik perkara tersebut tidak digembar-gemburkan kepada umum.
“Yang tularkan video itu pemilik akaun itu, bukan saya. Cuma minta doakan rezeki sentiasa murah untuk bahagiakan orang tua saya,” katanya kepada Kosmo! Online.
Sementara itu, ditanya tentang azam 2023, Syafiq yang bakal muncul dengan filem Polis EVO 3 pertengahan tahun nanti berkata, dia ingin menamatkan zaman bujang dan terus membahagiakan orang sekeliling.
“Pertama, saya nak kahwin. Dengan berkahwin, itu akan membahagiakan orang tua saya. Insya-Allah tolong doakan jodoh saya segera berakhir di jenjang pelamin.
“Kedua, mohon segala urusan dipermudahkan agar rezeki sentiasa datang bertalu-talu. Saya nak bawa orang tua saya pergi melancong negara yang mereka tak pernah pergi.
“Saya nak tunaikan umrah dengan mereka sebab belum diberi kesempatan dan rezeki lagi. Pergi ke sana nanti, saya nak doa sungguh-sungguh agar diberikan jodoh dengan segera bersama wanita yang sanggup terima saya seadanya,” ujarnya.
Terdahulu, tular video memaparkan Syafiq membeli sebuah kereta mewah jenama Toyota Vellfire untuk dihadiahkan kepada keluarganya menjadi perhatian ramai.

Menerusi video yang dimuat naik oleh penjual kereta tersebut, aktor itu dilihat sedang melakukan urusan jual beli kenderaan berkenaan.
“Terbaik Syafiq Kyle, hadiah Vellfire untuk keluarga. Terima kasih sokong Vellfire Golden Eyes (nama syarikat),” tulis penjual tersebut.
September lalu, Kosmo! melaporkan Syafiq dan kekasihnya, Mimi Lana ada perancangan untuk mendirikan rumah tangga namun perincian lanjut akan diumumkann dari semasa ke semasa.
Untuk info, pasangan popular tersebut mula berkongsi tentang hubungan istimewa mereka sekitar tahun 2019.
Bagaimanapun, sekitar Mei 2020, hubungan mereka dikatakan putus sebelum kembali terjalin beberapa bulan kemudian. – KOSMO! ONLINE


Harga petrol RON95, RON97 kekal
Oleh MOHD RIDZAUDDIN ROSLAN

4 Januari 2023, 9:01 pm
PUTRAJAYA- Harga runcit produk petroleum RON95 dan RON97 kekal pada kadar RM2.05 dan RM3.35 seliter bagi tempoh 5 hingga 11 Januari 2023.
Kementerian Kewangan dalam satu kenyataan berkata, harga diesel juga kekal pada paras RM2.15 seliter berdasarkan penetapan harga runcit produk petroleum secara mingguan menggunakan formula Automatic Pricing Mechanism.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 dan diesel RM2.15 seliter walaupun harga pasaran sebenar bagi kedua-dua produk melebihi harga siling ditetapkan.
“Namun, harga runcit petrol RON97 diturunkan selaras dengan pergerakan harga pasaran semasa.
“Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi
memastikan kebajikan dan kesejahteraan rakyat terus terpelihara,” katanya. – KOSMO! ONLINE


Dua wanita ditahan minta, terima rasuah RM400
Oleh MOHD. HUSNI MOHD. NOOR

4 Januari 2023, 9:47 pm
PUTRAJAYA – Dua wanita termasuk seorang penjawat awam ditahan Suruhanjaya Pencegahan Rasuah Malaysia (SPRM) kerana dipercayai meminta dan menerima rasuah sebanyak RM400.
Sumber berkata, dua suspek dipercayai meminta dan menerima wang daripada orang awam bagi tujuan memproses perintah mahkamah.
Menurutnya, kedua-dua mereka masing-masing berusia 38 dan 50 tahun bertugas di Mahkamah Syariah Tawau, Sabah.
“Mereka ditahan di pejabat SPRM Negeri Sabah Cawangan Tawau ketika hadir memberi keterangan pada jam 5.30 petang, tadi,” katanya.
Sementara itu, Pengarah SPRM Sabah, Datuk S. Karunanithy ketika dihubungi mengesahkan tangkapan tersebut dan berkata kes berkenaan akan disiasat di bawah Seksyen 17(a) Akta SPRM 2009.
Tambahnya, kedua-dua suspek akan ditahan selama 24 jam untuk siasatan lanjut.-KOSMO! ONLINE


Piala AFF: 21,000 tempat duduk terpaksa dikosongkan
Oleh KOSMO

4 Januari 2023, 10:07 pm
KETERUJAAN peminat Harimau Malaya untuk menyaksikan perhitungan separuh akhir Piala Persekutuan Bola Sepak Asean (AFF) menentang juara bertahan, Thailand di Stadium Nasional Bukit Jalil, Sabtu ini sedikit terbatas apabila jualan tiket tidak dapat dibuat mengikut kapasiti sebenar venue bekenaan.
Ia ekoran wujudnya struktur pentas konsert Jay Chou sekaligus menyaksikan sebanyak 21,000 tempat duduk di ‘rumah’ Harimau Malaya terpaksa dikosongkan
Setiausaha Agung Persatuan Bolasepak Malaysia (FAM), Noor Azman Rahman berkata, keadaan itu tidak dapat dielakkan dan jumlah kehadiran penyokong terpaksa dikurangkan berbanding 65, 147 penonton yang hadir ketika pertemuan dengan Singapura, malam semalam.
“Hanya sejumlah 59,000 keping tiket yang akan dijual bagi perlawanan separuh akhir pertama, Sabtu ini memandangkan sebanyak 21,000 tempat duduk terpaksa dikosongkan kerana dihalang oleh struktur pentas konsert Jay Chou yang sedang dalam proses pemasangan.
“Situasi ini tidak dapat dielakkan yang mana FAM dan Perbadanan Stadium Malaysia (PSM) telah berusaha sedaya upaya mencari jalan penyelesaian terbaik dalam memastikan aksi skuad Harimau Malaya di sepanjang kempen kali ini tetap dapat dilangsungkan di Stadium Nasional, Bukit Jalil berbanding jika ia diadakan di stadium lain yang berkapasiti lebih kecil.
“Diharap para penyokong Harimau Malaya dapat meneruskan sokongan padu di Stadium Nasional, Bukit Jalil pada perlawanan separuh akhir pertama menentang Thailand, Sabtu ini, jam 8.30 malam,” katanya.

Tiket akan dijual pada harga RM30 (dewasa) dan RM5 (kanak-kanak 6-12 tahun) bagi tempat duduk Terbuka, RM50 bagi tempat duduk Premium dan RM60 bagi tempat duduk Grandstand.
Setakat jam 8.30 malam tadi, FAM mengesahkan 36,018 keping tiket sudah pun terjual. – KOSMO! ONLINE


Singa betina mati diserang di dalam kandang
Oleh KOSMO!

4 Januari 2023, 8:30 pm
LONDON – Sebilangan pengunjung sebuah taman safari di Britain menyaksikan kejadian mengejutkan apabila seekor singa betina mati dibunuh di dalam kandangnya, lapor akhbar Daily Star semalam.
Singa betina itu mati akibat diserang oleh seekor singa lain di Taman Safari Longleat pada hari Tahun Baharu 2023.
Ketika kejadian, penjaga-penjaga haiwan bertungkus-lumus untuk menyelamatkan singa itu yang mengalami kecederaan parah, namun gagal.
Seorang pengunjung menulis di media sosial bahawa mereka melihat singa-singa itu dikurung di dalam kandang dan seekor singa terbaring di atas lantai.
Jurucakap taman itu kemudian mengesahkan bahawa singa itu telah diserang di dalam kandangnya.
“Hujung minggu ini (1 Januari 2023) menyaksikan salah seekor singa betina di Longleat dibunuh oleh singa lain. Kejadian seperti ini sangat jarang berlaku tetapi secara semula jadi terjadi dalam kalangan pemangsa.

“Ia berlaku dengan sangat pantas dengan singa betina itu mati hampir serta-merta.
“Penjaga profesional kami segera bergegas ke tempat kejadian, namun gagal campur tangan. Tiada risiko kepada pengunjung,” kata jurucakap taman itu kepada laman berita Wiltshire Live. – Agensi


Atuk Wenger bikin panas Liga Fantasi Kosmo! GW18
Oleh MEJA SUKAN KOSMO!

4 Januari 2023, 8:15 pm
ZAID
Pengurus Atuk Wenger teruja jadi pemenang
Pasukan Atuk Wenger yang dikendalikan oleh Zaid Zul mengakui keputusan untuk ‘termakan’ rayuan kawan dengan menyertai Liga Fantasi Kosmo! membuahkan hasil apabila pasukannya muncul pemenang Top 5 minggu ini.
Menurut Zaid atau nama sebenarnya, Razaid Dzkulfli, pada awalnya dia tidak berminat untuk bersaing pada Liga Fantasi Kosmo! sebelum mengubah keputusan untuk mendaftar secara rasmi sebelum tarikh ditutup pada November lepas.
“Secara jujur, saya hanya mendaftar dalam saingan liga anjuran Kosmo! pada Oktober selepas termakan hasutan kawan kerana mereka percaya saya boleh menang memandangkan kutipan yang diraih setiap minggu agak tinggi.
“Malah, mereka suruh saya berbuat demikian memandangkan tarikh pendaftaran akan ditutup pada November lepas dan saya gembira pulangannya cukup berbaloi kerana saya menang minggu ini.
“Mengenai pasukan, tiada apa yang berbeza kerana saya juga memiliki pemain-pemain yang ramai pasukan lain miliki seperti Erling Haaland dan Martin Odergaard tetapi apa yang membezakan adalah kehadiran Luke Shaw,” katanya.

MUHAMMAD SIDQI
Dirgahayu sasar kemenangan hatrik
TUAH nyata memihak kepada pasukan Dirgahayu apabila sekali lagi menjadi salah satu pemenang mingguan saingan Liga Fantasi Kosmo! 2022/23 bagi perlawanan minggu ke-18 yang berakhir kelmarin.
Setakat ini, skuad kendalian Muhammad Sidqi Mat Kamil itu sudah dua kali memenangi aksi mingguan Liga Fantasi Kosmo! dan tekad untuk mencatat kemenangan hatrik menjelang perlawanan akan datang.
Percaturan bijak menggunakan chip ‘triple captain’ juga menjadi salah satu faktor kemenangan pasukan itu selepas mengambil kira ramai pengurus tidak menggunakannya pada pertengahan musim.
“Ini kali kedua saya menjadi salah seorang pemenang untuk Liga Fantasi Kosmo! dan pasukan ini memang khas untuk aksi mingguan kerana saya mendaftarkan tiga pasukan pada saingan 2022/23.
“Saya sudah jangka menang untuk minggu ke-18 kerana menggunakan ‘triple captain’ ke atas (Erling) Haaland. Kalau ada rezeki, sudah tentu saya mahu kemenangan hatrik bagi aksi mingguan,” katanya.

SYAQIF
Odegaard wira buat pasukan Syaqif Al-Rizq
KEYAKINAN penuh yang diberikan ke atas kapten Arsenal, Martin Odergaard memberi tuah buat pasukan Syaqif Al-Rizq untuk bergelar juara mingguan Liga Fantasi Kosmo! pada edisi kali ini.
Al-Rizq yang dikendalikan oleh pengurus, Amirul Syaqif mengakui cukup puas kerana bukan mudah untuk meraih mata tertinggi dengan saingan yang diberikan oleh pasukan lain sangat sengit.
“Ini bukanlah minggu yang mudah kerana rata-rata pasukan tidak menjadi dengan kutipan mata di bawah 100 dengan beberapa keputusan perlawanan tidak dijangka.
“Namun, pemain yang paling banyak memberi sumbangan mata sudah pastilah Erling Haaland selaku kapten dan Odegaard yang begitu menjadi sejak beberapa perlawanan lepas.
“Mungkin saya akan terus kekalkan khidmat Odegaard kerana dia telah menyumbangkan 40 mata pada tiga perlawanan terakhir,” kata peminat tegar pasukan Liverpool itu.

MOHD. RIZIE FAZRIE
Strategi differential bawa impak ketara The Outside Scouser
KEPUTUSAN untuk meletakkan banyak pemain yang kurang menjadi tumpuan ramai tenyata membawa perbezaan utama buat pasukan The Outside Scouser bagi saingan minggu ke-18 Liga Fantasi Kosmo! 2022/2023.
Pengurusnya, Mohd. Rizie Fazrie Jasri mempertaruhkan tiga pemain iaitu bek kiri Manchester United, Luke Shaw, pemain sayap lincah Arsenal, Gabriel Martinelli dan bintang Chelsea, Raheem Sterling.
“Tiga pemain ini adalah ‘differential’ (kebezaan) utama saya dalam pasukan terutama Sterling yang berjaya meledak gol dan Shaw pula dapat assist serta tiga mata bonus. Martinelli juga dapat jaringkan satu gol.
“Semua pemain FPL tahu kegunaan pemain ‘differential’ kerana jika menjadi, ia boleh membantu untuk melonjakkan pasukan dalam kedudukan liga,” kata pengurus dari Sabah itu.
Peminat setia Liverpool itu bersyukur kerana strateginya menggunakan tiga pemain ‘differential’ menjadi apabila tersenarai antara lima pemenang mata mingguan tertinggi bagi minggu ke-18.

HAFIZ
Tuah anak beri kemenangan kali kedua
DUA kali tersenarai antara lima pemenang mingguan Liga Fantasi Kosmo! 2022/2023 dalam tempoh singkat sememangnya langsung tidak dijangka oleh pengurus Muzikael FC, Muhammad Hafiz Azahar.
Pengurus berusia 26 tahun dari Banting, Selangor itu tidak mempunyai sebarang resipi rahsia dan menganggap kejayaan minggu ke-18 itu adalah rezeki anaknya, Muhammad Ziyyad Mikael yang berumur setahun empat bulan.
“Saya fikir ini rezeki anak sebab ini kali kedua saya menjadi antara pemenang mingguan selang empat minggu sahaja selepas saya menang yang pertama.
“Kalau mahu ikutkan tiada apa-apa rahsia, cumanya saya banyak pertaruhkan pemain-pemain Arsenal dan Manchester City selain penyerang Brentford (Ivan Toney),” katanya.
Hafiz yang meminati Chelsea, kini lebih bersemangat untuk menyusun strategi pemain menghadapi minggu-minggu seterusnya kerana merasakan tiada yang mustahil menjadi pemenang mingguan buat kali ketiga.


Saya reda berdepan sebarang bentuk hukuman – jurulatih
Oleh AMRAN MULUP

4 Januari 2023, 8:57 pm
MELAKA – “Saya sedia dan reda dengan segala keputusan yang bakal dikenakan kepada saya dan berharap perkara ini jadi pengajaran pada diri saya sendiri,” ujar jurulatih Saiful Hadee Amar, 44.
Jurulatih pasukan bola tampar wanita Melaka B-14 menjadi tumpuan apabila tular sebuah video dia menampar dua pemainnya sewaktu Kejohanan Remaja B-14 di Kota Tinggi, Johor pada 16 Disember lalu.
Dia yang juga seorang guru sekolah rendah di Alor Gajah hari ini membuat permohonan maaf secara terbuka atas kelakuannya sewaktu pasukannya menentang Johor di peringkat separuh akhir.
Katanya, dia tidak berniat untuk mengambil tindakan tersebut sehingga sehingga boleh mendatangkan kecederaan kerana apa yang dilakukan itu sekadar untuk menaikkan lagi semangat pemainnya yang pertama kali layak ke separuh akhir.
“Saya mengakui kesal dengan tindakan yang diambil dan terbuka untuk menerima apa jua bentuk tindakan daripada mana-mana pihak berhubung perbuatan saya.
“Saya tidak berniat untuk menggunakan sebarang kekerasan dalam melatih semua pemain memandangkan sudah melatih mereka sejak di bangku sekolah rendah dan menganggap sebagai keluarga.

“Saya sesungguhnya kesal dengan apa yang berlaku, latihan dilakukan ada pelbagai jenis antaranya pendekatan psikologi, intensif dan fizikal dalam membentuk pemain serta menaikkan semangat sebagai pemain yang berjuang bagi mencari setiap kemenangan,” ujarnya.
Dia berkata demikian kepada pemberita selepas menghadiri mesyuarat khas berkaitan insiden tersebut bersama Pengerusi Jawatankuasa Pembangunan Belia, Sukan dan Badan Bukan Kerajaan (NGO), VP. Shanmugam di Majlis Sukan Negeri Melaka (MSNM) di Krubong di sini, hari ini.
Hadir sama Ketua Pengarah Majlis Sukan Negara (MSN), Datuk Ahmad Shapawi Ismail, Presiden Persatuan Bola Tampar Malaysia (MAVA), Hean Boon Yeow serta ibu bapa kedua-dua pemain yang terlibat pada 16 Disember lalu.
Mengulas lanjut Saiful Hadee berkata, dia dengan lapang dada memohon maaf bukan sahaja kepada pemain serta ibu bapa, sebaliknya seluruh komuniti bola tampar yang ada di negara ini.
Jelasnya, dia turut memohon maaf kepada semua pemain terlibat terutama sekali dua pemain yang ditamparnya, ibu bapa, MAVA, Persatuan Bola Tampar Melaka. – KOSMO! ONLINE


Malaysia melaknat tindakan menteri Israel ceroboh laman Al-Aqsa
Oleh AMREE AHMAD

4 Januari 2023, 10:53 pm
PUTRAJAYA – Kerajaan Malaysia mengecam sekeras-kerasnya tindakan biadab seorang menteri rejim Israel yang menceroboh masuk ke dalam pekarangan Masjid Al-Aqsa dalam satu kejadian yang berlaku semalam.
Wisma Putra menerusi kenyataan berkata, perbuatan terkutuk itu jelas menggambarkan satu bentuk provokasi jahat ke atas status-quo kawasan Baitulmaqdis.
“Justeru, Malaysia melaknat dengan tegas aksi tindakan pencerobohan kurang ajar oleh menteri berkenaan ke atas kedudukan kompleks masjid Al-Haram Al-Sharif,” katanya di sini tadi.
Semalam, Menteri Keselamatan Kebangsaan Israel, Itamar Ben Gvir berhaluan kanan melawat kawasan tersebut yang juga dirujuk masyarakat Yahudi sebagai Temple Mount.
Kunjungan beliau yang berhaluan kanan ke situ pukul 7 pagi selama 15 minit ketika tempoh dibenarkan bagi penganut berkenaan mencetuskan bantahan banyak negara Islam.
Kedutaan Amerika Syarikat di negara haram itu serta Majlis Keselamatan Nasional White House sendiri memberi amaran tindakan beliau boleh menjejaskan proses keamanan.

Mengulas lanjut, Wisma Putra menambah, Malaysia menyeru masyarakat antarabangsa menuntut rejim Zionis bagi segera menghentikan provokasi dan mengekalkan kestabilan.
“Malaysia turut sentiasa berdiri teguh bersolidariti dengan penduduk Palestin dan mengulangi pendirian status Al-Quds Al-Sharif sebagai tapak suci umat Islam.
“Pada masa sama, Malaysia menegaskan sokongan tidak berbelah bahagi kepada perjuangan suci Palestin untuk mencapai kebebasan daripada pendudukan haram Israel,”’jelasnya. – KOSMO! ONLINE


Cristiano Ronaldo tersilap sebut pindah ke Afrika Selatan
Oleh KOSMO!

4 Januari 2023, 8:00 pm
RIYADH – Bintang bola sepak Portugal, Cristiano Ronaldo menyatakan bahawa dia berasa gembira kerana berpindah ke ‘Afrika Selatan’ dalam majlis pelancaran rasmi selepas diterima bermain dengan kelab Arab Saudi, Al-Nassr, lapor portal berita MailOnline semalam.
Kontrak penyerang berusia 37 tahun itu di Manchester United telah ditamatkan pada November tahun lalu selepas dia mengkritik kelab tersebut ketika ditemu bual dengan pengacara terkenal Britain, Piers Morgan.
Ronaldo kini telah menandatangani kontrak untuk pasukan Asia Barat itu dengan kontrak £175 juta (RM923.86 juta) setahun tetapi membuat kesilapan aneh yang menggambarkan perpindahannya ke ‘Afrika Selatan’ pada sidang akhbar Al-Nassr pertamanya.
Rakaman video yang dikeluarkan di media sosial menunjukkan dia berkata: “Bola sepak adalah berbeza. Jadi, ia bukan pengakhiran karier saya untuk datang ke Afrika Selatan. Itulah sebabnya saya mahu berubah dan sejujurnya saya tidak risau dengan apa yang orang perkatakan.”
Ronaldo tiba di Arab Saudi pada Isnin lalu dan menyiarkan video pendek di Instagram di mana dia memberitahu peminat: “Jumpa anda tidak lama lagi”.
Ronaldo mendarat di negara itu pada malam Isnin dan kelab Al-Nassr kini telah menyiarkan rakaman ketibaan bintang bola sepak itu bersama keluarganya.

Video tersebut menunjukkan Ronaldo dan pasangannya, Georgina Rodriguez disambut oleh dua peminat muda yang menghulurkan sekuntum bunga kepada pasangan itu. – Agensi


Tekong sumbat 11 PATI Myanmar dalam kereta
Oleh MOHD. RAFIE AZIMI

4 Januari 2023, 9:41 pm
JITRA – Cubaan seorang lelaki Myanmar yang berperanan sebagai tekong untuk menyeludup 11 rakan senegaranya dengan menggunakan sebuah kereta pinjam gagal apabila mereka diberkas di sini hari ini.
Tekong dan kesemua pendatang asing tanpa izin (PATI) itu ditahan polis di Kilometer 33 Lebuh Raya Utara-Selatan arah selatan di sini kira-kira pukul 3.30 pagi tadi.
Dalam tangkapan tersebut, semua PATI didapati berhimpit di dalam kereta jenis Proton Wira Aeroback itu.
Ketua Polis Daerah Kubang Pasu, Superintendan Rodzi Abu Hassan berkata, tekong berusia 44 tahun yang mempunyai kad Suruhanjaya Tinggi Bangsa-Bangsa Bersatu untuk Pelarian (UNHCR) dikatakan meminjam kereta daripada seorang lelaki tempatan di Butterworth, Pulau Pinang.
“Kumpulan PATI terdiri daripada dua wanita dan sembilan lelaki berusia antara 19 hingga 37 tahun dipercayai masuk ke negara ini kira-kira pukul 7 malam semalam dari Thailand dengan dipandu arah oleh dua lelaki dari negara jiran itu.
“Selepas melepasi sempadan Malaysia di Bukit Kayu Hitam dekat sini, dua ejen terbabit berpatah balik ke Thailand dan 11 PATI itu diambil oleh tekong berkenaan untuk dihantar ke Butterworth,” katanya di sini hari ini.

Kata beliau, kereta itu bagaimanapun berjaya dijejaki pihak polis menyebabkan mereka ditahan kira-kira pukul 3.30 pagi tadi.
“Hanya tekong yang boleh berbahasa Melayu dan dia mendakwa diarahkan untuk mengambil PATI tersebut oleh kawannya yang juga warga Myanmar,” ujarnya.
Difahamkan kesemua PATI membayar kira-kira RM3,000 kepada seorang lelaki warga Myanmar di negara itu yang bertindak sebagai ejen bagi memasuki negara ini.
Menurutnya lagi, tekong terbabit bekerja sebagai buruh binaan di Pulau Pinang dan mendakwa dia dijanjikan upah sebanyak RM500 untuk melakukan tugas tersebut.
“Namun dia mendakwa masih belum dibayar untuk berbuat demikian. Pihak polis kemudian merampas kereta tersebut serta sebuah telefon bimbit untuk melakukan siasatan,” katanya.
Tambahnya, kes disiasat mengikut Seksyen 26A Akta Antipemerdagangan Orang dan Antipenyeludupan Migran 2007 (Akta 670) serta Seksyen 6(1)(c) Akta Imigresen 1959/1963. – KOSMO! ONLINE


Hanya MAVA, KPM akan tentukan nasib jurulatih kontroversi
Oleh AMRAN MULUP

4 Januari 2023, 8:50 pm
MELAKA – Keputusan untuk menggantung jurulatih skuad bola tampar wanita bawah 14 tahun (B14) yang didakwa menampar dua pemainnya hanya akan diputuskan oleh Persatuan Bola Sepak Tampar Malaysia (MAVA) dan Kementerian Pendidikan Malaysia (KPM) dalam tempoh terdekat.
Pengerusi Jawatankuasa Pembangunan Belia, Sukan dan Badan Bukan Kerajaan negeri, VP. Shanmugam berkata, kerajaan negeri kini menyerahkan keputusan tersebut kepada MAVA dan KPM yang menyiasat insiden tersebut secara terperinci.
Menurutnya, walaupun jurulatih terbabit telah memohon maaf kepada kedua-dua ibu bapa pelajar terbabit, namun insiden yang terjadi ketika Kejohanan Remaja B-14 di Kota Tinggi, Johor pada 16 Disember lalu itu dianggap serius hingga menjadi isu kebangsaan.
“Kedudukan jurulatih berusia 44 tahun itu terbahagi kepada tiga perkara iaitu siasatan oleh kerajaan negeri, siasatan oleh KPM kerana dia masih berkhidmat di Jabatan Pendidikan Malaysia dan Unit Integriti mereka akan membuat siasatan lanjut.
“MAVA mengambil sepenuhnya kes ini memandangkan penularan video tersebut menjadi perhatian semua pihak di peringkat kebangsaan dan sebarang tindakan atau hukuman kini bergantung kepada siasatan tersebut,” ujarnya.
Beliau berkata demikian pada sidang media selepas mempengerusikan mesyuarat khas berkaitan insiden tersebut di Majlis Sukan Negeri Melaka (MSNM) di Krubong di sini, hari ini.

Turut hadir Ketua Pengarah Majlis Sukan Negara (MSN), Datuk Ahmad Shapawi Ismail; Presiden MAVA, Hean Boon Yeow serta jurulatih dan ibu bapa dua remaja perempuan yang terlibat dalam insiden berkenaan.
Mengulas lanjut Shanmugam berkata, hasil mesyuarat khas yang diadakan itu turut mengesyorkan jurulatih itu membuat permohonan maaf secara terbuka kepada umum serta ibu bapa dan sijil latihan jurulatih itu perlu digantung untuk tempoh setahun atau dua tahun.
Sehubungan itu beliau turut meminta semua pihak agar tidak membuat sebarang spekulasi berkaitan klip video insiden yang turut tular di media sosial kerana dikhuatiri akan menjejaskan prestasi kedua-dua pemain B14.
“Remaja itu kini sedang membuat persiapan menghadapi satu lagi kejohanan tidak lama lagi. Ibu bapa kedua-dua pemain terbabit juga telah memaafkan jurulatih terbabit, namun penularan video tersebut telah menyinggung perasaan mereka,” katanya. – KOSMO! ONLINE


Kerajaan Negeri Sembilan galak orang ramai pakai pelitup muka
Oleh AFIFI HAFIZ MOHD NOR

4 Januari 2023, 7:13 pm
SEREMBAN – Kerajaan Negeri Sembilan menggalakkan orang ramai supaya memakai pelitup muka sebagai langkah berjaga-jaga bagi mengekang penularan Covid-19.
Menteri Besar, Datuk Seri Aminuddin Harun berkata, jika jumlah jangkitan semakin meningkat beliau tidak menolak kemungkinan pemakaian pelitup muka akan kembali diwajibkan.
“Jika kes (jangkitan) mendadak meningkat, kerajaan negeri akan berbincang semula dengan Jawatankuasa Bencana Negeri Sembilan untuk diaktifkan keperluan.
“Sebagai contoh diwajibkan mengenakan pelitup muka di jabatan-jabatan atau masjid serta apa-apa tindakan perlu supaya dapat dikawal lebih awal,” katanya kepada pemberita selepas merasmikan Negeri Sembilan Command Center (NeSCOM) di sini hari ini.
Aminuddin berkata, sebagai langkah berjaga-jaga, kerajaan negeri akan turut mewajibkan pemakaian pelitup muka pada majlis Istiadat pengurniaan darjah kebesaran, bintang dan pingat Negeri Sembilan sempena Hari Keputeraan Ke-75, Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir pada 14 Januari ini.
“Saya ada bertemu Tuanku Muhriz pagi tadi dan baginda mencadangkan kepada kerajaan negeri supaya menggalakkan masyarakat menggunakan pelitup muka dalam program-program.

“(Kerajaan negeri) juga akan mewajibkan pemakaian pelitup muka ketika hari keputeraan baginda di Balairung Seri, Istana Besar Seri Menanti,” jelasnya. – KOSMO! ONLINE


Rugi bayar RM2,500, PATI dicekup ketika bot rosak
Oleh ISKANDAR SHAH MOHAMED

4 Januari 2023, 7:34 pm
KUALA SELANGOR – Bayaran RM2,500 dilakukan dua pendatang asing tanpa izin (PATI) Indonesia bagi memasuki negara ini secara haram nyata sia-sia apabila dicekup di kedudukan 5.3 batu nautika barat daya perairan di sini semalam.
Kedua-duanya termasuk seorang wanita ditahan selepas bot dinaiki mereka difahamkan rosak dan turut ditahan tiga lelaki termasuk tekong bot tersebut yang juga tidak mempunyai dokumen perjalanan diri masing-masing berusia 30 hingga 40 tahun.
Pengarah Maritim Selangor, Kepten V. Siva Kumar berkata, pihaknya mengesan bot tersebut yang rosak bersauh di perairan daerah ini dalam keadaan mencurigakan dan hasil soal siasat mendapati mereka menuju ke Pulau Angsa dari Tanjung Balai, Indonesia.
“Hasil penggeledahan terdapat dua penumpang termasuk wanita yang dipercayai PATI di atas bot. Menurut salah seorang PATI, bayaran yang dikenakan untuk satu perjalanan menyeludup masuk kira-kira RM 2,500 sekepala,” katanya dalam kenyataan hari ini.
Kata beliau, bot dan kesemua PATI yang ditahan telah dibawa ke Jeti Pasukan Polis Marin (PPM) Pulau indah dan kes disiasat mengikut Seksyen 6 (3) Akta Imigresen 1959/63.  – KOSMO! ONLINE


Malaysia perketat kemasukan pelancong asing – PM
Oleh Mohd Kamarul Hasifi Kamarudin dan KOSMO

4 Januari 2023, 7:45 pm
Malaysia perketat kemasukan pelancong asing – PM | 15 MINIT MMTV 4 JANUARI 2023


Lelaki ‘pancing’ mayat pelajar universiti
Oleh KOSMO!

4 Januari 2023, 7:30 pm
BANGKOK – Seorang lelaki di Thailand yang menyangka bahawa dia telah menangkap seekor ikan besar semasa memancing di sebatang sungai terkejut apabila mata kailnya memaut mayat seorang wanita, lapor akhbar Daily Star semalam.
Mayat wanita berusia 21 tahun yang hilang sejak beberapa hari lalu itu akhirnya ditemui di Sungai Nani di Phitsanulok.
Menurut laman berita Thaiger, pegawai dari Balai Polis Mueang Phitsanuok telah dipanggil ke lokasi kejadian sekitar pukul 10.20 pagi (waktu tempatan) kelmarin.
Pakar perubatan dan penyelamat yang hadir ke lokasi kejadian menemui mayat mangsa berada dalam keadaan terlentang.
Wanita itu memakai kemeja-T hitam dan seluar jeans ketika ditemui, manakala mata kail lelaki tersebut didakwa tersangkut pada pakaian mangsa.
Mangsa dikenal pasti sebagai seorang pelajar dari Universiti Pibulsongkram Rajabhat bernama Sunit.

Lelaki berusia 58 tahun yang menemui mayat itu hanya dinamakan sebagai Naret. Dia terkejut apabila menemui mayat itu di tempat biasa dia memancing.
Rakan-rakan wanita itu mendakwa mangsa pergi minum di sebuah bar dan kemudian pulang ke tempat penginapan mereka dengan menaiki sebuah trak pikap.
Dia kemudian didakwa keluar dari kenderaan dan melompat dari jambatan semasa dalam perjalanan. Rakan-rakan mangsa cuba menyusuri sungai untuk mencarinya, namun gagal.
Acara pengebumian akan diadakan oleh keluarga mangsa selepas bedah siasat dijalankan. Mereka tidak mengesyaki sebarang perkara mencurigakan mengenai kematian itu. – Agensi


MBSA sedia pertimbangkan Jakel beroperasi di tapak kosong
Oleh ABDUL RAZAK IDRIS

4 Januari 2023, 7:05 pm
SHAH ALAM – Majlis Bandaraya Shah Alam (MBSA) bersedia mempertimbangkan permohonan syarikat tekstil terkemuka, Jakel beroperasi di bawah khemah besar di daerah ini.
Langkah itu bagi membantu perniagaan dan persiapan orang ramai menjelang musim persekolahan dan perayaan pada Mac serta April ini.
Menurut Datuk Bandar Shah Alam, Dr. Nor Fuad Abdul Hamid, MBSA amat prihatin dengan nasib menimpa Jakel dengan kebenaran itu nanti membolehkan kelangsungan perniagaan mereka.
“Semalam saya berada di kawasan kebakaran tersebut dengan pihak Jakel ingin mencari tapak baharu ( beroperasi semula). Tapak tersebut milik mereka sendiri dan tidak jauh dari hospital (Shah Alam).
“Pihak Jakel ada memaklumkan kepada saya secara tidak rasmi untuk membolehkan mereka beroperasi semula,” katanya selepas Majlis Angkat Sumpah Ahli MBSA Penggal 2023 di Wisma MBSA hari ini.
Kosmo! terdahulu melaporkan dua kebakaran berlaku di Wisma Jakel termasuk bilik stor simpanan langsir mereka di Seksyen 7 di sini pada Ahad dan semalam.

Akibat kebakaran itu dilaporkan Jakel mengalami kerugian hampir RM100 juta.
Mengulas lanjut, Nor Fuad berkata, pihaknya amat memahami peranan Jakel yang menjadi lokasi golongan ibu bapa mendapatkan pakaian sekolah dan baju raya sejak syarikat tersebut beroperasi di bandar raya ini.
“Pihak MBSA amat memahami keperluan ibu bapa untuk mendapatkan pakaian sekolah dan untuk musim perayaan.
“Kita tunggulah permohonan rasmi pihak Jakel untuk tujuan tersebut,” jelasnya. – KOSMO! ONLINE


Lelaki kena serangan jantung ditemui mati tepi jalan
Oleh ROSALWANI CHE SOH

4 Januari 2023, 6:59 pm
KOTA BHARU – Seorang lelaki ditemui meninggal dunia dalam keadaan terbaring selepas dipercayai mengalami serangan jantung di kawasan tempat letak kereta di Jalan Bayam di sini semalam.
Lelaki berusia 56 tahun itu dijumpai oleh orang awam di kawasan tersebut kira-kira pukul 2.20 petang selepas dilihat berada dalam keadaan tidak sedarkan diri.
Ketua Polis Daerah Kota Bharu, Asisten Komisioner Mohd. Rosdi Daud berkata, polis menerima panggilan kecemasan berhubung kes itu kira-kira pukul 2.30 petang.
Menurutnya, pemeriksaan dilakukan oleh pembantu perubatan Hospital Raja Perempuan Zainab II (HRPZ II) di sini yang bergegas ke lokasi kejadian mendapati mangsa sudah meninggal dunia.
“Pemeriksaan terhadap tubuh badan mangsa turut tidak menemui sebarang kesan kecederaan.
“Mayat mangsa dibawa ke Unit Forensik HRPZ II dan hasil bedah siasat mendapati kematian lelaki itu berpunca daripada serangan jantung,” katanya dalam satu kenyataan hari ini.

Mohd. Rosdi memberitahu, mayat mangsa diserahkan kepada keluarga untuk urusan pengebumian dan siasatan lanjut masih dijalankan. – KOSMO! ONLINE


Kerani maut digilis trak pikap semasa ke tempat kerja
Oleh ROHANA MOHD. NAWI

4 Januari 2023, 7:19 pm
PASIR MAS – Seorang kerani sebuah jabatan kerajaan maut selepas digilis sebuah trak pikap semasa cuba memotong kenderaan itu ketika dalam perjalanan ke tempat kerja di Jalan Kampung Teliar, Bunut Susu di sini hari ini.
Dalam kejadian kira-kira pukul 8 pagi itu, mangsa, Md. Rozi Mohd. Yasim, 36, meninggal dunia di lokasi kejadian selepas motosikal ditunggangnya terbabas sebelum digilis sebuah trak pikap jenis Toyota Hilux.
Timbalan Ketua Polis Daerah Pasir Mas, Superintendan Nik Aminuddin Raja Abdullah berkata, siasatan awal mendapati, mangsa menunggang motosikal jenis Yamaha Y15 dari rumahnya di Kampung Meranti Kecil di sini ke tempat kerjanya di Jabatan Keselamatan dan Kesihatan Pekerjaan di Kota Bharu.
Menurutnya, semasa tiba di lokasi kejadian, mangsa dipercayai cuba memotong kenderaan yang dipandu seorang lelaki berusia 48 tahun itu dari arah sama.
“Jarak yang sempit menyebabkan motosikal ditunggang Md. Rozi terbabas ke bahu jalan sebelum mangsa digilis trak pikap tersebut yang tidak sempat mengelak kejadian itu.
“Mangsa disahkan meninggal dunia di lokasi kejadian selepas mengalami cedera parah pada beberapa anggota badan,” katanya dalam satu kenyataan hari ini.

Tambahnya, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


KPDN rampas 350 unit produk penjagaan rambut tiruan
Oleh AZAHAR HASHIM

4 Januari 2023, 7:24 pm
KULIM – Kementerian Perdagangan Dalam Negeri dan Kos Sara Hidup (KPDN) merampas sebanyak 350 unit produk penjagaan rambut jenama antarabangsa disyaki tiruan bernilai RM52,500 di Taman Kempas di sini semalam.
Dalam serbuan Ops Jeriji kira-kira pukul 10 pagi itu, sepasukan pegawai penguat kuasa KPDN Cawangan Kulim turut menahan seorang lelaki tempatan di bawah Seksyen 119 (1) Akta Cap Dagang 2019.
Pengarah KPDN Kedah, Affendi Rajini Kanth berkata, risikan awal telah dijalankan pengadu yang merupakan pemilik cap dagang produk tersebut.
“Pengadu memesan empat unit produk jenama berkenaan secara dalam talian menerusi platform e-dagang.
“Semasa barangan diterima, pengadu mengesyaki ia adalah tiruan kerana terdapat sedikit perbezaan daripada segi pembungkusan dan tulisan jenama,” katanya dalam satu kenyataan di sini hari ini.
Selain itu, katanya, penjual barangan tersebut juga bukan daripada ejen yang dilesenkan oleh syarikat terlibat.

Menurutnya, sepasukan pegawai penguat kuasa kemudian menjalankan pemeriksaan bersama empat pengadu berhubung penjualan produk penjagaan rambut yang menggunakan cap dagang berdaftar.
“Barangan tersebut dipesan secara dalam talian dari China untuk tujuan jualan kepada pengguna.
“Semasa pemeriksaan dijalankan, kita menjumpai sebanyak 350 unit produk tersebut dan kesemua barang sitaan disimpan di stor KPDN Kulim untuk siasatan lanjut,” ujarnya.
Tambahnya, kes disiasat di bawah Seksyen 102(1)(c) iaitu mempunyai dalam milikan bagi maksud perdagangan barang yang merupakan suatu cap dagangan berdaftar dan dipakaikan dengan salah di bawah seksyen 100 Akta Cap Dagangan 2019. – KOSMO! ONLINE


Kisah cinta wanita Indonesia, lelaki Korea dianggap seakan babak K-drama
Oleh KOSMO!

4 Januari 2023, 7:00 pm
JAKARTA – Kisah seorang wanita Indonesia yang bertemu jodoh dengan lelaki Korea Selatan tular di media sosial kerana dianggap seakan-akan babak dalam drama, lapor portal berita Wolipop.
Dea Sardiyana, memuat naik klip video memaparkan detik-detik perkenalan dengan suaminya, Kim Seung-woo dalam akaun TikTok @kimdeaa.
Dea pertama kali bertemu dengan Seung-woo ketika bercuti ke Bangkok pada 2015.
“Kim sedang bercuti di Kemboja bersama rakan-rakannya, tetapi terpaksa pulang awal. Dia terpaksa ke Thailand kerana perlu menaiki pesawat di Bangkok.
“Saya ketika itu sedang bercuti di Vietnam tetapi membatalkan perjalanan bersama rakan ke Hanoi. Jadi, saya menukar destinasi ke Kemboja,” katanya.
Setelah itu, Dea berkata, dia ingin meneruskan percutiannya ke Bangkok sendirian. Selepas melawat Angkor Wat, dia menaiki tuktuk iaitu kenderaan awam tiga roda untuk ke stesen bas.

Dia ketika itu bertemu dengan seorang lelaki Korea (Seung-woo) yang berada di dalam tuktuk. Seung-woo membelikan Dea makanan tetapi wanita itu takut untuk memakannya.
Sebaik sahaja tiba, Dea dibantu oleh Seung-woo kerana tersesat. Oleh kerana mereka ingin menuju ke stesen yang sama, mereka menaiki teksi bersama-sama.
“Jadi kami menaiki teksi bersama-sama selama kira-kira 5 hingga 10 minit. Di stesen, kami bergambar bersama, bertukar ID Line dan mengucapkan terima kasih dan selamat tinggal,” kata Dea.
Perbualan mereka kemudian berterusan secara online. Dea terkejut kerana Seung-woo menunjukkan kesungguhannya sehingga sanggup datang ke Indonesia selama sebulan.
Selepas menjalinkan hubungan cinta pada 2016, hubungan mereka kemudian direstui keluarga kedua-dua belah pihak.
Seung-woo kemudian berpindah ke Indonesia pada 2018 untuk memeluk agama Islam, selain mendapat pekerjaan di sebuah syarikat Korea Selatan di Jakarta. Mereka kemudian berkahwin pada 2019. – Agensi


Suami ‘halang’ isteri beri wang kepada ibu bapa
Oleh KOSMO!

4 Januari 2023, 6:53 pm
PETALING JAYA – Niat seorang isteri mahu memberikan wang hasilnya bekerja kepada ibu bapanya dipersoal oleh suami yang turut ‘menghalang’ wanita itu daripada memberi terlalu banyak.
Bukan itu sahaja, si suami turut mempersoalkan isterinya berikutan tidak memberikan wang kepada mentuanya iaitu ibu kepada si suami.
Itu yang dihadapi seorang wanita apabila berdepan ujian rumah tangga dengan suaminya menerusi luahannya dikongsikan pada Facebook Luahan Hati Seorang Isteri.
“Aku baru kerja satu bulan dan dah dapat gaji pertama. Aku cakap pada laki aku yang aku nak beri sikit duit kepada ibu ayah, maklumlah ayah aku dah tua dan tiada kerja disebabkan bulan Disember musim tengkujuh.
“Suami cakap, ‘tak payah beri banyak-banyak’ dan selepas itu, dia persoalkan untuk emak dia (mentua) tiadakah? Gaji permulaan aku tidaklah banyak sangat, kira-kira RM1,000 saja.
“Kami ada seorang anak, aku kerja petang dan suami kerja pagi. Suami balik kerja urus anak pula sebab aku nak pergi kerja, tapi suami aku suka mengharapkan ibu dia untuk menjaga anak kerana kami tinggal bersama mereka,” katanya pada hantaran itu.

Wanita itu memaklumkan, dia juga tidak ‘sampai hati’ dengan ibu mentuanya kerana sering menjaga anak mereka dan bukan suaminya sendiri.
“Aku cakap pada ibu mentua yang aku nak belikan pakaian sebabnya dia tidak mahu ambil duit. Ibu mentua ada minta pelbagai (barangan) untuk dibelikan.
“Aku beli pakaian untuk dia sebab sewaktu aku pakai, dia puji cantik. Bila aku beli dengan niat nak gembirakannya, sebaliknya pula apabila pemberian itu tidak dihargai,” luahnya.
Wanita itu menceritakan, ibu mentuanya mengatakan dia boros berbelanja sedangkan telah membuat simpanan awal, bahkan harga pakaian itu juga tidak mahal.
“Suami hanya tersengih dan tidak menyebelahi. Aku tak tahu nak buat apa. Nak buat baik salah, tak buat baik pun salah,” ujarnya. – KOSMO! ONLINE


Ubah suai rumah LBS bersama Goodnite
Oleh MUHAMMAD FARID AHMAD TARMIJI

4 Januari 2023, 5:50 pm
PETALING JAYA – Menghias atau mengubah suai rumah yang baharu dimiliki mengikut keinginan sendiri semamangnya menjadi impian setiap pemilik kediaman.
Bagi menyempurnakan impian tersebut LBS Bina Group Berhad (LBS) dan Goodnite telah menjalin kerjasama melalui program kesetiaan pelanggan ‘Ubah suai rumah LBS bersama Goodnite’ di mana pemilik kediaman LBS secara eksklusifnya bakal berpeluang untuk memenangi ubah suai rumah bersama Goodnite bernilai RM150,000.
Program tersebut terbuka kepada semua pembeli rumah LBS dan pemenang bertuah berpeluang untuk mengubahsuai dengan pilihan reka bentuk ruang tamu sehingga ke set bilik tidur yang dianggarkan bernilai RM25,000.
Goodnite International Sdn. Bhd. atau lebih dikenali sebagai Goodnite Group, merupakan syarikat ternama yang terlibat di dalam pembuatan, perusahaan dan pengedaran produk barangan kelengkapan bilik tidur dan perabot dengan 23 cawangan di seluruh Malaysia yang menawarkan pelbagai barangan perabot kediaman seperti sofa, set meja makan dan aksesori berkaitan.
Pengerusi Eksekutif Kumpulan LBS Bina, Tan Sri Lim Hock San berkata, memiliki sebuah rumah merupakan satu pencapaian yang menakjubkan tetapi pihaknya faham bahawa terdapat banyak lagi langkah-langkah yang perlu diambil selepas mendapat kunci rumah idaman.
Menurutnya, sebahagian besar daripada simpanan kita kemudiannya perlu digunakan untuk menghias dan mengubah suai rumah.

“Berpindah ke rumah baharu boleh menjadi salah satu titik kegembiraan, namun ianya boleh juga menimbulkan perkara-perkara yang tidak dijangka seperti kos dan idea untuk menghias rumah baharu.
UNTUK terpilih sebagai pemenang bertuah, pemilik rumah LBS hanya perlu mengambil gambar ruang tamu, ruang makan atau bilik tidur yang difikirkan perlu pengubahsuaian.
“Selama bertahun-tahun, LBS telah memperkenalkan pelbagai pakej kelengkapan rumah yang menawarkan pengalaman yang mudah, tanpa kerumitan dan mesra dompet,” katanya.
Tambahnya,  melalui kerjasama strategik ini, pihaknya berpeluang untuk melihat pemilik rumah LBS bertuah mengubah suai rumah mereka.
Pemilik rumah boleh memilih ruang atau bahagian rumah yang difikirkan sesuai untuk mendapat sentuhan ubah suai serta penataan perabot yang bersesuaian.
Semua pemilik rumah di projek-projek LBS secara automatik layak untuk menyertai kempen ubah suai tersebut.
Untuk terpilih sebagai pemenang bertuah, pemilik rumah LBS hanya perlu mengambil gambar ruang tamu, ruang makan atau bilik tidur yang difikirkan perlu pengubahsuaian.
Kemudian muat naik gambar tersebut ke homemakeover.lbs.com.my, melengkapkan slogan dan ikuti serta klik ‘suka’ di platform laman media sosial, Facebook dan Instagram LBS.
Tempoh peraduan akan berlangsung dari 3 Januari sehingga 30hb April 2023.


Wanita hampir lemas, seakan ‘ditarik’ ketika mandi-manda
Oleh KOSMO!

4 Januari 2023, 6:47 pm
PETALING JAYA – Seorang wanita berdepan situasi panik akibat hampir lemas ketika sedang mandi-manda di kawasan Air Terjun Serendah, Hulu Selangor.
Menerusi video yang dikongsi oleh @2413hm, difahamkan wanita tersebut seakan-akan ‘ditarik’ ketika sedang mandi di bawah air terjun itu.
Tidak lama selepas itu, kedengaran jeritan meminta tolong sekali gus mengejutkan pengunjung di sekeliling yang segera bertindak untuk menyelamatkan wanita berkenaan.
“Siapa yang mandi-manda di Air Terjun Serendah ini, pastikan pandai berenang dan imbang badan. Nampak air terjun itu macam kita boleh rempuh masuk, tapi hakikatnya air sangat deras sehingga kita tidak mampu nak kawal badan kita.
“Lagi tinggi air terjun itu, lagi dalam pusar di bawah pasir itu. Semoga kakak yang (hampir) lemas itu baik-baik sahaja. Terima kasih kepada semua abang penyelamat yang cekap dan tangkas,” tulis @2413hm di video tersebut.
Tambahnya lagi, sebelum kejadian tersebut, terdapat dua orang juga hampir lemas pada waktu yang sama tetapi sempat berpaut pada kayu disekeliling.

Tinjauan Kosmo! di ruangan komen mendapati rata-rata pengunjung yang pernah ke kawasan rekreasi itu turut mengalami situasi yang sama dimana mereka hampir lemas.
“Air Terjun Serendah ini bawah tu memang sudah dalam sebab air terjun sangat kuat jadi tanah terhakis. Saya pernah masuk bawah tu memang air kuat bergolak,” komen seorang netizen
“Saya dua tahun lepas hampir nak lemas, kena tarik kat pusaran air itu memang bahaya kat situ kalau tak pandai,” luah netizen yang lain pula.
Sehingga kini video tersebut telah mendapat 674,100 tontonan, 21,000 tanda suka dan 913 perkongsian.
Terdahulu, pada Oktober tahun lepas, seorang remaja maut apabila ditemui di dasar sungai tersebut dalam keadaan tidak bernyawa selepas cuba menyelamatkan rakannya yang lemas. – KOSMO! ONLINE


Hakisan Pantai Teluk Nipah makin serius
Oleh LUQMAN RIDHWAN MOHAMED NOR

4 Januari 2023, 6:02 pm
LUMUT – Universiti Teknologi Petronas (UTP) menegaskan projek kawalan hakisan perlu dilaksanakan dengan segera di Pantai Teluk Nipah memandangkan masalah tersebut didapati semakin serius sejak 2017.
Ketua projek pemuliharaan lestari pantai berkenaan, Dr. Teh Hee Min berkata, kesan hakisan di lokasi peranginan tersebut dapat dilihat dengan jelas menerusi beberapa kerosakan pada struktur bangunan di pesisir pantai itu.
Katanya, benteng batu sepanjang 50 meter yang dibina pada 2019 juga telah mengalami kerosakan memandangkan ombak di pantai tersebut begitu kuat.
“Bagaimanapun, buat masa ini, benteng batu itu masih lagi merupakan cara terbaik bagi menangani ombak di Pantai Teluk Nipah.
“Begitupun, bagi jangka masa panjang, kita berharap dengan adanya kerjasama Majlis Perbandaran Manjung (MPM) dan Jabatan Pengairan dan Saliran (JPS) Manjung dapat melaksanakan projek pemuliharaan pantai berkenaan,” katanya.
Beliau berkata demikian kepada pemberita ketika mengadakan lawatan tapak di Pantai Teluk Nipah dan Coral Beach di Pangkor semalam.

Pada masa sama, Hee Min berkata, jarak garis pantai dengan struktur bangunan di pantai tersebut adalah terlalu rapat iaitu kurang dari 30 meter.
Menurutnya, projek pemuliharaan lestari tersebut diharapkan dapat meningkatkan jarak garis pantai sehingga 60 meter dari yang direkodkan ketika ini.
Beliau turut menegaskan, projek berkenaan tidak akan menghalang sosioekonomi penduduk setempat kerana memahami rata-rata mereka menjalankan perniagaan di sana.
“Apa yang kita mahu wujudkan adalah satu persekitaran yang lestari iaitu memulihara kawasan pantai tersebut serta meningkatkan sosioekonomi golongan peniaga di Pantai Teluk Nipah.
“Selain ombak yang kuat, aktiviti manusia turut menyumbang kepada risiko hakisan di sepanjang pantai tersebut. Jadi kita mahu membantu daripada sudut berkenaan,” katanya. – KOSMO! ONLINE


2,024 kes denggi direkodkan pada ME52
Oleh KAMARIAH KHALIDI

4 Januari 2023, 5:56 pm
PUTRAJAYA- Sebanyak 2,024 kes demam denggi dilaporkan pada Minggu Epidemiologi (ME) 52/2022 berbanding 2,018 kes pada minggu sebelumnya iaitu peningkatan sebanyak enam kes atau 0.3 peratus.
Ketua Pengarah Kesihatan, Tan Sri Dr. Noor Hisham Abdullah berkata, enam kematian akibat komplikasi demam denggi dicatatkan pada ME 52 berbanding satu kematian pada minggu sebelumnya.
Menurutnya, kumulatif kes demam denggi yang dilaporkan sepanjang tahun lalu adalah sebanyak 66,102 kes berbanding 26,365 kes bagi tempoh sama pada 2021 iaitu peningkatan sebanyak 39,737 kes (150.7 peratus).
“Manakala jumlah kumulatif kematian akibat komplikasi denggi yang dilaporkan adalah 56 kematian berbanding 20 bagi tempoh yang sama pada tahun 2021, iaitu peningkatan 36 kematian atau 180 peratus.
“Sebanyak 71 lokaliti hotspot dilaporkan pada minggu ini berbanding 58 lokaliti hotspot pada minggu sebelumnya dengan 40 lokaliti hotspot berada di Selangor, Sabah (16), Kuala Lumpur (7), Putrajaya (7), Pulau Pinang (6) selain masing-masing satu di Perak dan Negeri Sembilan,” katanya dalam satu kenyataan hari ini.
Dalam pada itu, Noor Hisham berkata, survelan chikungunya merekodkan sebanyak 13 kes pada minggu ke-52 dengan lapan kes di Pulau Pinang, empat kes di Selangor dan satu kes di Kuala Lumpur dan Putrajaya.

Jelasnya, jumlah kumulatif kes chikungunya bagi tahun 2022 adalah sebanyak 814 kes berbanding 1,432 kes pada tahun sebelumnya.
“Bagi survelan zika sepanjang tahun 2022, sebanyak 2,238 sampel darah dan 18 sampel urin telah dijalankan saringan zika dan hasil kesemuanya adalah negatif,” ujarnya. – KOSMO! ONLINE


Suspek kes ugut polis disyaki lindungi sindiket dadah
Oleh MOHD AZLI ADLAN

4 Januari 2023, 5:40 pm
KUALA TERENGGANU – Peniaga yang diberkas polis bagi membantu siasatan kes ugutan terhadap polis Isnin lalu dipercayai terlibat dalam aktiviti melindungi sindiket pengedaran dadah di Dungun.
Ketua Polis Terengganu, Datuk Rohaimi Md. Isa berkata, siasatan awal juga mendapati suspek yang dikenali sebagai Ayahanda Zul disyaki menggaji dan melindungi pekerja asing tanpa permit sah.
“Dia yang tidak berpuas hati dengan kekerapan Polis Diraja Malaysia (PDRM) membanteras kegiatan pengedaran dadah di daerah Dungun telah membuat ugutan mahu menembak mati pegawai dan anggota polis terlibat pada 24 November lalu.
“Polis berjaya menangkapnya di sebuah rumah di Bangi, Selangor pada 2 Januari lalu setelah melarikan diri ke beberapa negeri ,” katanya di sini hari ini.
Rohaimi berkata, sepanjang tempoh bersembunyi, suspek tetap melakukan ugutan dan mencabar polis segera menangkapnya menerusi aplikasi WhatsApp.
Beliau berkata, lelaki berusia 53 tahun itu kini ditahan reman sejak kelmarin bagi membantu siasatan mengikut Seksyen 507 Kanun Keseksaan.

“Dia juga disiasat mengikut Seksyen 55B Akta Imigresen 1963. PDRM tidak akan berkompromi dengan mana-mana pihak yang menggunakan pertubuhan haram untuk melindungi aktiviti jenayah,” katanya.
Kosmo! semalam melaporkan seorang peniaga ditahan reman selama empat hari kerana melakukan ugutan jenayah terhadap pegawai dan anggota polis. – KOSMO! ONLINE


Sistem bayaran JKMPay untuk OKU mungkin dibatalkan
Oleh AMREE AHMAD

4 Januari 2023, 5:28 pm
PUTRAJAYA- Setelah hampir dua tahun dilaksanakan, JKMPay kemungkinan besar boleh dibatalkan jika terbukti tiada faedah kepada golongan Orang Kurang Upaya (OKU)
Perkara itu dibayangkan Menteri Pembangunan Wanita, Keluarga dan Masyarakat, Datuk Seri Nancy Shukri susulan pertemuan dengan Senator Datuk Ras Adiba Radzi semalam.
“Kajian projek rintis ini sudah pun selesai dan kita tunggu laporan yang akan dibentangkan, Insya-Allah bulan ini juga sebelum dimuktamadkan,” katanya kepada pemberita pada Majlis Amanat Menteri Bersama Warga Kementerian itu di sini tadi.
JKMPay diperkenalkan pada 1 Februari 2021 lalu melibatkan sejumlah 2,000 penerima bantuan Jabatan Kebajikan Masyarakat (JKM) dan meliputi enam buah negeri yang terpilih
Mengulas lanjut, Nancy berkata, pihaknya sedar terdapat majoriti daripada 550,000 penerima bantuan yang mahu kembali kepada cara manual tunai iaitu bayaran bulanan sejumlah RM450.
“Kita tiada masalah jika hendak balik semula kepada kaedah lama asalkan dapat memberi manfaat kepada penerima JKM namun mungkin akan mengambil masa sedikit.

“Langkah tersebut bagi memastikan agenda pembangunan dan pemerkasaan OKU di negara ini dilaksanakan dengan adil serta tidak mendiskriminasi nasib kelompok itu,” katanya. – KOSMO! ONLINE


Pelakon ‘Romeo and Juliet’ saman Paramount Pictures kerana adegan bogel
Oleh MUHAMMAD FIRDAUS FAHMI JUNAIDI

4 Januari 2023, 6:30 pm
LOS ANGELES – Dua bintang filem Romeo and Juliet arahan Franco Zeffirelli terbitan tahun 1968 menyaman syarikat perfileman, Paramount Pictures lebih AS$500 juta (RM2.2 bilion) berikutan adegan bogel yang dirakam dalam filem itu ketika mereka berusia 15 dan 16 tahun, lapor lportal berita MailOnline semalam.
Pelakon tersebut, Olivia Hussey yang kini berusia 71 tahun dan aktor Leonard Whiting, 72, memfailkan tuntutan mahkamah pada Jumaat lalu di Mahkamah Tinggi Santa Monica, California.
Kedua-duanya menuduh Paramount Pictures melakukan gangguan seksual, penipuan, penderaan seksual dan sengaja menimbulkan tekanan emosi.
Hussey dan Whiting, yang mana kedua-duanya warga Britain berkata, Zeffirelli pada asalnya memberitahu tidak akan ada sebarang babak bogel tetapi mereka kemudian diberitahu bahawa filem itu akan gagal melainkan mereka melakukan adegan tersebut.
Tuntutan itu mendakwa pasangan tersebut dirakam dalam keadaan bogel tanpa pengetahuan mereka dan mereka kini menuntut ganti rugi dipercayai melebihi AS$500 juta.
Hussey dan Whiting berpendapat mereka tidak mempunyai pilihan selain beraksi dalam keadaan bogel dengan solekan badan seperti yang dituntut pada hari terakhir penggambaran.

Filem ini dikeluarkan pada tahun 1968 dan mendapat pujian kritis dengan Zeffirelli mendapat pencalonan Anugerah Akademi untuk Pengarah Terbaik tetapi meninggal dunia pada tahun 2019 pada usia 96 tahun. – Agensi


Kes Inspektor rogol remaja disiasat secara telus
Oleh MOHD. RAFIE AZIMI

4 Januari 2023, 5:33 pm
ALOR SETAR – Polis memberi jaminan akan menjalankan siasatan secara telus dan adil berhubung kes seorang pegawai berpangkat Inspektor didakwa merogol remaja perempuan berusia 16 tahun pada 28 Disember lalu.
Ketua Polis Kedah, Datuk Wan Hassan Wan Ahmad berkata, pihaknya menerima laporan berhubung kejadian rogol itu kira-kira pukul 1.31 pagi, 31 Disember lepas.
“Kejadian melibatkan suspek yang merupakan seorang pegawai kanan polis bertugas sebagai pegawai penyiasat Jabatan Siasatan Jenayah (JSJ) Ibu Pejabat Polis Daerah (IPD) Yan.
“Mangsa pula merupakan seorang remaja perempuan yang merupakan pengadu bagi satu kes polis yang lain dengan suspek adalah pegawai penyiasat bagi kes tersebut,” katanya dalam satu kenyataan di sini hari ini.
Kata beliau, suspek telah ditahan dengan siasatan dijalankan mengikut Seksyen 376 Kanun Keseksaan yang memperuntukkan hukuman penjara sehingga 20 tahun dan sebatan jika sabit kesalahan.
“Suspek kini direman untuk tujuan siasatan sehingga esok,” ujarnya.

Menurutnya, siasatan kes itu kini dijalankan oleh pegawai kanan dari Ibu Pejabat Polis Kontinjen (IPK) Kedah.
“Kertas siasatan kemudian akan dirujuk kepada pengarah pendakwaan negeri dalam kadar segera agar penjenayah dapat dibawa ke muka pengadilan walaupun pesalah merupakan warga PDRM tanpa kompromi,” jelasnya.
Tambahnya, pihaknya memberi jaminan siasatan yang telus, adil dan saksama serta orang ramai diminta tidak membuat sebarang spekulasi yang boleh menggugat ketenteraman dan kredibiliti PDRM serta mengganggu siasatan yang sedang dijalankan.
Difahamkan, kejadian berlaku selepas inspektor berkenaan memanggil mangsa ke pejabatnya untuk membuat siasatan setelah remaja terbabit mendakwa dia dirogol bapa tirinya. – KOSMO! ONLINE


Kakak kandung dera adik sampai mati dituduh esok
Oleh MOHAMAD FAIZAL HASHIM

4 Januari 2023, 5:48 pm
JOHOR BAHRU – Kakak kandung kepada kanak-kanak lelaki berusia empat tahun yang maut didera di Senggarang, Batu Pahat minggu lalu antara tiga suspek akan didakwa di Mahkamah Majistret Batu Pahat pagi esok.
Ketua Polis Johor, Datuk Kamarul Zaman Mamat berkata, pihaknya telah mendapat arahan daripada Pejabat Timbalan Pendakwa Raya untuk menuduh ketiga-tiga suspek berkenaan.
“Tiga suspek termasuk kakak kandung kanak-kanak empat tahun yang didera sehingga maut di Senggarang, Batu Pahat minggu lalu akan dituduh esok.
“Dua lagi suspek yang turut dihadapkan ke mahkamah akan menjadi saksi pendakwaan,” katanya pada sidang media di Markas Pasukan Polis Marin Wilayah Dua di sini hari ini.
Sabtu lalu, Mahkamah Majistret Batu Pahat melanjutkan tempoh perintah reman lima suspek kes dera kanak-kanak empat tahun di Senggarang, bermula Ahad sehingga Sabtu ini.
Majistret Zubaidah Mahat membenarkan permohonan sambungan reman oleh Pegawai Penyiasat, Asisten Superintenden Mohd. Shafiq Mohd. Salleh daripada Jabatan Siasatan Jenayah Ibu Pejabat Polis Daerah Batu Pahat terhadap suspek termasuk pasangan suami isteri.

Semua suspek yang direman itu berusia antara 15 hingga 37 tahun.
Kosmo! 27 Disember tahun lalu melaporkan seorang kanak-kanak lelaki disahkan meninggal dunia ketika sedang dirawat di Unit Rawatan Rapi (ICU) Hospital Sultan Ismail (HSI), Johor selepas pengsan di sebuah rumah di Senggarang.
Kamarul Zaman dilaporkan mengesahkan punca kematian kanak-kanak malang itu akibat hentakan objek keras dan tumpul.
Pada awalnya, kes ini disiasat di bawah Seksyen 31(1)(a) Akta Kanak-kanak 2001, namun pihak polis mengklasifikasikan semula kes ini akibat kematian mangsa iaitu di bawah Seksyen 302 Kanun Keseksaan.-KOSMO! ONLINE


Remaja maut tertembak kepala sendiri dalam permainan uji nasib
Oleh KOSMO!

4 Januari 2023, 5:30 pm
BANGKOK – Seorang remaja lelaki berusia 16 tahun ditemui mati di sebuah rumah terbiar di daerah Nong Chok, Bangkok baru-baru ini selepas bermain permainan rolet Russia, lapor laman berita Thaiger semalam.
Dalam kejadian itu, dua rakan remaja lelaki tersebut berkata, mereka bermain permainan menguji nasib iaitu rolet Russia sebelum mangsa menembak dirinya sendiri.
Anggota-anggota pihak berkuasa dari Balai Polis Lam Hin dan pasukan penyelamat dimaklumkan mengenai kejadian tembakan itu sebelum bergegas ke rumah terbiar yang terletak di Jalan Khlong Sip-Khlong Sipsi.
Mayat seorang budak lelaki berusia 16 tahun yang identitinya dirahsiakan kemudian ditemui di dalam rumah tersebut dengan kesan tembakan di kepala manakala sepucuk pistol Revolver dikesan berada berhampiran badannya.
Dua remaja lelaki yang ketakutan menunggu ketibaan anggota-anggota polis dan jabatan berkaitan di tempat kejadian dan mengaku bahawa mereka bermain rolet Russia.
Menurut dua remaja itu, mereka bergilir-gilir mengacukan pistol ke arah kepala dan menarik picu sehingga tiba giliran mangsa, di mana dia mengacukan pistol ke kepala lalu menembak dirinya sendiri.

Mayat mangsa dibawa ke Institut Perubatan Forensik, Bangkok untuk bedah siasat manakala kedua-dua remaja itu dibawa ke balai polis untuk siasatan lanjut. – Agensi


Mydin balas ‘tweet’ Azwan Ali, netizen tepuk tangan.
Oleh MUHAMMAD HAIKAL RAMLI

4 Januari 2023, 4:44 pm
PETALING JAYA – Selepas membuat ciapan berbaur sindiran terhadap video aksi menari Pengarah Urusan Mydin, Datuk Wira Ameer Ali Mydin, pengacara sensasi, Azwan Ali menerima ‘serangan’ balas  sekeping foto memaparkan sebuah cermin tangan.
Azwan yang mesra disapa sebagai  Diva AA memuat naik satu ciapan menerusi laman Twitter peribadinya yang berkongsi tangkap layar sedutan video TikTok milik Ameer Ali Mydin.
Perkara itu membuatkan pengacara berusia 56 tahun berkenaan tidak senang duduk dengan tindakan Ameer Ali dan menasihatkan agar beliau muhasabah diri terutama selepas kejadian kebakaran melibatkan bangunan Jakel cawangan Shah Alam baru-baru ini.
“Tuhan sudah tunjuk pada Jakel!
“Kau? Sudah tua sendu masih menggelupur menari di TikTok. Muhasabah woi!” ciap Azwan.
Ciapan pengacara asal Kuala Lumpur itu telah mengundang pelbagai respon dan reaksi termasuklah respon daripada akaun rasmi Twitter Mydin yang memuat naik ciapan membeli cermin TANGAN kepada Azwan Ali dengan kapsyen

“Boleh dapatkan di Mydin,” katanya.
Pautan itu seolah-olah memberitahu dan membalas balik kenyataan Azwan supaya cermin diri sendiri dahulu sebelum lantang melahar kepada orang lain.
Menariknya, rata-rata netizen memuji tindakan berani MYDIN dalam memberi keyataan balas selain bersetuju dan senada dengan cara ‘admin’ Twitter tersebut memberi respon kepada Azwan Ali yang sememangnya sinonim dengan mulut ‘puaka’.
“Sila tepuk tangan! Mydin sudah peroleh kemenangan. Buku bertemu ruas, saya suka cara Mydin balas balik, biar dia tahu dunia ini bukan tunduk padanya,” ciap seorang netizen.
“Lancar je dia bagi, aku suka betul admin Mydin ni,” komen seorang netizen lagi.
“Azwan Ali tidak sedar bahawa Mydin bukanlah ‘level’ dia untuk bergaduh, sekarang baru dia tahu langit itu tinggi atau rendah,” komen netizen yang lain.
Sekadar info, kebakaran di Jakel Shah Alam melibatkan lot tiga tingkat premis pakaian terkemuka berkenaan.
Seramai 38 anggota termasuk pegawai bersama tujuh jentera bergegas ke lokasi kejadian selepas menerima panggilan kecemasan pada pukul 7.08 pagi. – KOSMO! ONLINE